title: 2008/212/EB: 2008 m. vasario 18 d. Tarybos sprendimas dėl principų, prioritetų ir sąlygų, įvardytų Stojimo partnerystėje su Buvusiąja Jugoslavijos Respublika Makedonija, panaikinantis Sprendimą 2006/57/EB

text:
19.3.2008

               LT

               Europos Sąjungos oficialusis leidinys

               L 80/32

      TARYBOS SPRENDIMAS

   2008 m. vasario 18 d.
   dėl principų, prioritetų ir sąlygų, įvardytų Stojimo partnerystėje su Buvusiąja Jugoslavijos Respublika Makedonija, panaikinantis Sprendimą 2006/57/EB
   (2008/212/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į 2004 m. kovo 22 d. Tarybos reglamentą (EB) Nr. 533/2004 dėl Europos partnerysčių steigimo stabilizavimo ir asociacijos proceso metu (1), su pakeitimais, ypač į jo 2 straipsnį,
   atsižvelgdama į Komisijos pasiūlymą,
   kadangi:

               (1)

               2003 m. birželio 19–20 d. Salonikuose posėdžiavusi Europos Vadovų Taryba patvirtino partnerystes kaip priemonę įgyvendinti Vakarų Balkanų šalių Europos perspektyvą.

               (2)

               Reglamente (EB) Nr. 533/2004 numatyta, kad Taryba nusprendžia dėl partnerystėse bei visuose paskesniuose pakeitimuose nustatytinų principų, prioritetų ir sąlygų. Jame taip pat numatyta, kad tolesnė Europos partnerysčių priežiūra užtikrinama pagal stabilizavimo ir asociacijos procesą sukurtų mechanizmų sistema, visų pirma metinėmis pažangos ataskaitomis.

               (3)

               2005 m. gruodžio 17 d. sprendimu Europos Vadovų Taryba Buvusiajai Jugoslavijos Respublikai Makedonijai suteikė šalies kandidatės statusą. Todėl buvo pateiktas pasiūlymas iš dalies pakeisti Reglamentą Nr. 533/2004 siekiant partnerystės su šia šalimi pavadinimą „Europos partnerystė“ pakeisti į „Stojimo partnerystė“.

               (4)

               Remdamasi 2005 m. lapkričio mėn. Komisijos pasiūlymu, 2006 m. sausio 30 d. Taryba patvirtino antrąją Stojimo partnerystę su Buvusiąja Jugoslavijos Respublika Makedonija (2).

               (5)

               Komisijos dokumente „Plėtros strategija ir pagrindiniai 2006–2007 m. uždaviniai“ nurodyta, jog partnerystės bus atnaujintos 2007 m. pabaigoje.

               (6)

               2006 m. liepos 17 d. Taryba priėmė Reglamentą (EB) Nr. 1085/2006 (3), nustatantį Pasirengimo narystei pagalbos priemonę (IPA), kuriuo atnaujinamas finansinės paramos narystės siekiančioms šalims pagrindas.

               (7)

               Todėl tikslinga priimti Stojimo partnerystę, kuria atnaujinama esama partnerystė, siekiant nustatyti atnaujintus tolesnio darbo prioritetus, remiantis Buvusiosios Jugoslavijos Respublikos Makedonijos pasirengimo tolesnei integracijai į Europos Sąjungą 2007 m. pažangos ataskaitos išvadomis.

               (8)

               Kad pasirengtų tolesnei integracijai į Europos Sąjungą, Buvusiosios Jugoslavijos Respublikos Makedonijos kompetentingos institucijos turėtų parengti planą, kuriame būtų nurodytos specifinės šioje Stojimo partnerystėje nustatytų prioritetų įgyvendinimo priemonės ir tvarkaraštis.

               (9)

               Todėl Sprendimas 2006/57/EB turėtų būti panaikintas,

         NUSPRENDĖ:
   1 straipsnis
   Stojimo partnerystės su Buvusiąja Jugoslavijos Respublika Makedonija principai, prioritetai ir sąlygos pateikiami priede.
   2 straipsnis
   Stojimo partnerystės įgyvendinimas nagrinėjamas taikant mechanizmus, nustatytus pagal stabilizavimo ir asociacijos procesą, ypač pagal Komisijos teikiamas metines pažangos ataskaitas.
   3 straipsnis
   Sprendimas 2006/57/EB panaikinamas.
   4 straipsnis
   Šis sprendimas įsigalioja trečią dieną nuo jo paskelbimo Europos Sąjungos oficialiajame leidinyje.

      Priimta Briuselyje 2008 m. vasario 18 d.

            Tarybos vardu

            Pirmininkas

         D. RUPEL

      (1)  OL L 86, 2004 3 24, p. 1. Reglamentas su pakeitimais, padarytais Reglamentu (EB) Nr. 269/2006 (OL L 47, 2006 2 17, p. 7).

      (2)  2006 m. sausio 30 d. Tarybos sprendimas 2006/57/EB dėl principų, prioritetų ir sąlygų, įvardytų Europos partnerystėje su Buvusiąja Jugoslavijos Respublika Makedonija, panaikinantis Sprendimą 2004/518/EB (OL L 35, 2006 2 7, p. 57).

      (3)  OL L 210, 2006 7 31, p. 82.

      PRIEDAS
      BUVUSIOJI JUGOSLAVIJOS RESPUBLIKA MAKEDONIJA. 2007 M. STOJIMO PARTNERYSTĖ
      1.   ĮVADAS
      Europos Vadovų Taryba patvirtino Europos partnerystes kaip priemonę Vakarų Balkanų šalių europinei perspektyvai įgyvendinti. Siūloma Stojimo partneryste 2006 m. sausio mėn. Europos partnerystė atnaujinama remiantis 2007 m. Komisijos pažangos ataskaitos dėl Buvusiosios Jugoslavijos Respublikos Makedonijos išvadomis. Joje nustatomi nauji ir tebesantys veiklos prioritetai. Nauji prioritetai yra pritaikyti prie konkrečių šalies poreikių bei pasirengimo etapo ir prireikus bus atnaujinti. Tikimasi, kad Buvusioji Jugoslavijos Respublika Makedonija parengs planą, kuriame bus pateiktas tvarkaraštis ir nurodytos konkrečios stojimo partnerystės prioritetų įgyvendinimui skirtos priemonės. Partneryste taip pat numatomos šaliai teikiamos finansinės paramos gairės.
      2.   PRINCIPAI
      Stabilizacijos ir asociacijos procesas tebėra Vakarų Balkanų šalių europinės krypties pagrindas iki pat būsimo šių šalių įstojimo. Buvusiajai Jugoslavijos Respublikai Makedonijai nustatyti prioritetai yra susiję su jos gebėjimu laikytis 1993 m. Kopenhagoje Europos Vadovų Tarybos apibrėžtų kriterijų bei stabilizacijos ir asociacijos procese nustatytų sąlygų, visų pirma tų, kurias Taryba nustatė 1997 m. balandžio 29 d. ir 1999 m. birželio 21–22 d. išvadose, 2000 m. lapkričio 24 d. Zagrebo aukščiausio lygio susitikimo galutinėje deklaracijoje ir Salonikų darbotvarkėje.
      3.   PRIORITETAI
      Šioje Stojimo partnerystėje išvardyti prioritetai buvo atrinkti manant, kad per kelis ateinančius metus Buvusioji Jugoslavijos Respublika Makedonija galėtų juos įgyvendinti arba padaryti didelę pažangą jų siekdama. Skiriami trumpalaikiai prioritetai, kuriuos tikimasi įgyvendinti per ateinančius vienerius arba dvejus metus, ir vidutinės trukmės prioritetai, kuriuos tikimasi įgyvendinti per artimiausius trejus arba ketverius metus. Prioritetai susiję tiek su teisės aktais, tiek su jų įgyvendinimu.
      Atsižvelgiant į poreikį nustatyti prioritetus, be abejonės Buvusioji Jugoslavijos Respublika Makedonija turi atlikti ir kitas užduotis, kurios gali tapti būsimos partnerystės prioritetais, taip pat atsižvelgiant į pažangą, kurią Buvusioji Jugoslavijos Respublika Makedonija padarys ateityje.
      Pagrindiniai trumpalaikiai prioritetai buvo nustatyti ir pateikti atskirai sąrašo pradžioje. Šių pagrindinių prioritetų išdėstymo tvarka neatspindi jų svarbos.
      3.1.   TRUMPALAIKIAI PRIORITETAI
      Pagrindiniai prioritetai

                  —

                  Užtikrinti tinkamą visų Stabilizacijos ir asociacijos susitarimu prisiimtų įsipareigojimų įgyvendinimą.

                  —

                  Skatinti konstruktyvų ir įtrauktimi grindžiamą dialogą demokratinėse institucijose, visų pirma srityse, kuriose būtinas visų politinių partijų sutarimas.

                  —

                  Užtikrinti veiksmingą Policijos įstatymo įgyvendinimą.

                  —

                  Užtikrinti tvarų teismų reformų įgyvendinimą ir stiprinti teismų sistemos nepriklausomumą bei bendrą jos pajėgumą. Įgyvendinti prokuratūros reformą ir galutinai paskirti Teisėjų tarybą.

                  —

                  Užtikrinti tvarų kovos su korupcija teisės aktų įgyvendinimą.

                  —

                  Užtikrinti, kad valstybės tarnautojų įdarbinimas ir galimybės siekti karjeros nepriklausytų nuo politinės įtakos, toliau plėtoti nuopelnais paremtą karjeros sistemą ir iki galo įgyvendinti Valstybės tarnybos įstatymą.

                  —

                  Mažinti kliūtis darbo vietų kūrimui ir spręsti visų pirma jaunimo ir ilgalaikio nedarbo problemą.

                  —

                  Gerinti bendrą verslo aplinką toliau stiprinant teisinę valstybę, stiprinant reguliavimo ir priežiūros institucijų nepriklausomumą, spartinant teisines procedūras ir tęsiant nuosavybės teisių registravimą.

            Politiniai kriterijai
      Demokratija ir teisinė valstybė

                  —

                  Tęsti Ochrido pagrindų susitarimo įgyvendinimą, siekiant, inter alia, skatinti etninio pasitikėjimo stiprinimą.

            Parlamentas ir rinkimai

                  —

                  Užtikrinti, kad ateityje visi rinkimai vyktų laikantis rinkimų kodekso.

                  —

                  Skubiai priimti sprendimus bet kokių rinkimų pažeidimų atveju ir skatinti skirti baudas, kuriomis būtų atgrasoma nuo tokių pažeidimų.

                  —

                  Stiprinti parlamento gebėjimus, visų pirmą padidinant jo išteklius.

            Valdymas

                  —

                  Stiprinti vietos administracijos skaidrumą ir atskaitomybę. Visų pirma stiprinti vidaus kontrolę ir auditą.

                  —

                  Užtikrinti tinkamą savivaldybių mokesčių surinkimą visoje šalyje.

                  —

                  Plėtoti savivaldybių gebėjimą valdyti valstybei priklausančią žemę.

                  —

                  Užtikrinti, kad savivaldybėse dirbtų pakankamai tinkamos kompetencijos darbuotojų.

            Viešasis administravimas

                  —

                  Įvesti nuopelnais paremtą karjeros sistemą siekiant sukurti atskaitingą, veiksmingą bei profesionalią centrinio ir vietos lygio viešąją administraciją.

                  —

                  Užtikrinti veiksmingą valstybės tarnautojų etikos kodekso nuostatų įgyvendinimą.

                  —

                  Stiprinti administracinius gebėjimus, visų pirma plėtojant strateginio planavimo bei politikos formavimo gebėjimus ir gerinant mokymą, ir parengti bendrą valstybės tarnautojų mokymo strategiją.

                  —

                  Veiksmingai įgyvendinti priemones, priimtas siekiant užtikrinti administravimo, visų pirma sprendimų priėmimo proceso, skaidrumą, ir toliau skatinti aktyvų pilietinės visuomenės dalyvavimą.

                  —

                  Toliau įgyvendinti teisėsaugos institucijų reformą.

                  —

                  Užtikrinti tinkamus administracinius gebėjimus veiksmingai programuoti ir valdyti IPA lėšas.

            Teismų sistema

                  —

                  Toliau plėtoti pradinį bei tęstinį mokymą teisėjų ir prokurorų mokymo įstaigoje.

                  —

                  Užbaigti kurti naujas teismo struktūras ir skirti tinkamus išteklius siekiant užtikrinti visapusišką jų veikimą ir padidinti jų veiksmingumą.

                  —

                  Užtikrinti tinkamą ir visišką teismo sprendimų vykdymą.

            Kovos su korupcija politika

                  —

                  Užtikrinti, kad būtų tinkamai atsižvelgiama į Valstybinės kovos su korupcija komisijos ir Valstybinės audito tarnybos rekomendacijas.

                  —

                  Visiškai įgyvendinti Valstybių grupės prieš korupciją (GRECO) pateiktas rekomendacijas.

                  —

                  Sustiprinti administracinius gebėjimus, kurių reikia, kad būtų įgyvendinamos patvirtintos taisyklės dėl politinių partijų ir rinkimų kampanijų finansavimo. Nustatyti veiksmingas sankcijas už pažeidimus.

                  —

                  Imtis veiksmų pagal atliktą tam tikriems valstybės tarnautojams suteiktų teisių peržiūrą.

                  —

                  Užtikrinti visišką Įstatymo dėl galimybės visuomenei gauti informaciją įgyvendinimą.

                  —

                  Toliau stiprinti institucijų bendradarbiavimą.

            Žmogaus teisės ir mažumų apsauga

                  —

                  Visiškai laikytis Europos žmogaus teisių konvencijos, Kankinimų prevencijos komiteto rekomendacijų ir Tautinių mažumų apsaugos pagrindų konvencijos.

                  —

                  Teisėsaugos institucijose, teismų sistemoje ir kalinimo įstaigų administracijoje iki galo taikyti taisykles, susijusias su etikos normomis, vidaus kontrole, profesiniais standartais ir žmogaus teisėmis, įskaitant reguliarius mokymus.

                  —

                  Suteikti pakankamų išteklių kalinimo įstaigų sąlygoms pagerinti.

                  —

                  Sukurti veiksmingus mechanizmus valstybinių ir nevalstybinių institucijų vykdomai asmenų ar jų grupių visų formų diskriminacijai nustatyti, už ją persekioti ir bausti.

                  —

                  Toliau stiprinti moterų ir vaikų teisių apsaugą.

                  —

                  Patobulinti ir įgyvendinti teisingo daugumai nepriklausančių bendruomenių atstovavimo strategiją, visų pirma suteikiant reikiamus išteklius ir nustatant veiksmingas sankcijas už nesugebėjimą pasiekti tikslus.

                  —

                  Skatinti mažumų grupių narių galimybes įgyti išsilavinimą, kreiptis į teismus ir naudotis socialinės gerovės sistema.

            Regioniniai klausimai ir tarptautiniai įsipareigojimai

                  —

                  Toliau visokeriopai bendradarbiauti su TBTBJ ir, atsižvelgiant į galimą bylų grąžinimą iš TBTBJ, laikytis visų būtinų tinkamą procesą užtikrinančių sąlygų.

                  —

                  Toliau skatinti perėjimą nuo Stabilumo pakto prie labiau regioninės bendradarbiavimo sistemos ir veiksmingą Vidurio Europos laisvosios prekybos sutarties (CEFTA) įgyvendinimą.

                  —

                  Užtikrinti gerus kaimyninius santykius, visų pirma aktyvinant pastangas konstruktyviai ieškoti suderinto ir abipusiai priimtino pavadinimo klausimo sprendimo su Graikija, vadovaujantis JT Saugumo Tarybos rezoliucijomis 817/93 bei 845/93, ir vengti veiksmų, kurie galėtų turėti tam neigiamos įtakos.

                  —

                  Plėtoti bendradarbiavimą su kaimyninėmis šalimis, visų pirma tarpvalstybinio bendradarbiavimo, kovos su organizuotu nusikalstamumu, neteisėtos prekybos ir kontrabandos, teisminio bendradarbiavimo, sienų valdymo, readmisijos ir aplinkos apsaugos srityse, ir užtikrinti veiksmingą veiksmų šiose srityse įgyvendinimą.

            Ekonominiai kriterijai

                  —

                  Vykdyti žemės bei nekilnojamojo turto registraciją ir stiprinti kadastrą siekiant padidinti teisinį tikrumą ūkio subjektams ir pagerinti rinkos ekonomikos mechanizmų funkcionavimą.

                  —

                  Gerinti viešųjų paslaugų veiksmingumą, visų pirma teikiant papildomų lėšų mokymui ir esamos infrastruktūros atnaujinimui.

            Gebėjimas prisiimti narystės įsipareigojimus

            1 skyrius. Laisvas prekių judėjimas

                  —

                  Priimti ir įgyvendinti horizontaliojo poveikio pagrindinius teisės aktus, kurie sudarytų sąlygas užbaigti reikiamą infrastruktūrą, ir užtikrinti skirtingų funkcijų (reglamentavimo, standartizacijos, akreditacijos, metrologijos, atitikties vertinimo ir rinkos priežiūros) darbo uždavinių atskyrimą vykdant atitikties vertinimo procedūras.

                  —

                  Parengti išsamią strategiją su atitinkamoms horizontaliosioms organizacijoms (standartizacijos, akreditacijos, metrologijos ir rinkos priežiūros) taikomos acquis įgyvendinimo gairėmis, numatant terminus ir nustatant aiškią atsakomybę už teisinių priemonių įdiegimą bei veiksmingą vykdymą ir administracinių gebėjimų stiprinimą skirtinguose sektoriuose.

                  —

                  Parengti veiksmų planą dėl EB sutarties 28–30 straipsnių laikymosi su gairėmis dėl nacionalinės teisės aktų ir administracinių procedūrų vidaus patikros, tarpusavio pripažinimo sąlygų įtraukimo ir būtinų tolesnių pakeitimų.

                  —

                  Paspartinti Europos standartų priėmimą ir suaktyvinti pastangas tapti visateise Europos standartizacijos organizacijų nare.

            3 skyrius. Įsisteigimo teisė ir laisvė teikti paslaugas

                  —

                  Pašalinti likusias kliūtis, trukdančias ES fiziniams ar juridiniams asmenims įsisteigti ir teikti paslaugas kitose valstybėse.

                  —

                  Teisės aktuose numatyti paslaugų teikimo per nuolatinę buveinę ir laikino paslaugų teikimo atskyrimą.

            4 skyrius. Laisvas kapitalo judėjimas

                  —

                  Toliau stiprinti kovos su pinigų plovimu sistemą, visų pirma geriau informuojant pranešimus teikiančias institucijas ir pasiekti, jog atitinkamos institucijos užtikrintų griežtą teisės aktų vykdymą. Stiprinti institucijų gebėjimus ir užtikrinti jų tarpusavio keitimąsi žvalgybos informacija.

                  —

                  Daryti pažangą šalinant likusius apribojimus kapitalo judėjimui.

            5 skyrius. Viešieji pirkimai

                  —

                  Sustiprinti Skundų komitetą siekiant sukurti veiksmingą teisminių priemonių sistemą.

            6 skyrius. Bendrovių teisė

                  —

                  Sukurti veiksmingas ir nepriklausomas teisės aktuose numatytų auditorių ir audito įmonių kokybės užtikrinimo ir viešosios priežiūros sistemas. Stiprinti atitinkamus administracinius gebėjimus.

            7 skyrius. Intelektinės nuosavybės teisė

                  —

                  Parengti nacionalinę strategiją ir veiksmų planą gebėjimams, kurie būtini siekiant visose šio skyriaus taikymo srityse įgyvendinti acquis ir užtikrinti jos vykdymą, ypatingą dėmesį skiriant poreikiui teikti specializuotą mokymą teisėsaugos institucijoms, teisėjams, prokurorams ir muitinės pareigūnams.

                  —

                  Parengti visuomenės informavimo kampanijas ir gerinti teisėsaugos institucijų ir visų susijusių suinteresuotų subjektų bendradarbiavimą.

            8 skyrius. Konkurencijos politika

                  —

                  Užtikrinti griežtą antimonopolitinių teisės aktų vykdymą, daugiausia dėmesio skiriant rimčiausiems konkurencijos teisės pažeidimams.

                  —

                  Sukurti veiksmingą ex-ante valstybės pagalbos kontrolę.

                  —

                  Stiprinti Konkurencijos apsaugos komisijos administracinius gebėjimus ir jai skirti reikiamą biudžetą bei pakankamai darbuotojų.

                  —

                  Užtikrinti, kad konkurencijos teisė būtų taikoma visiškai skaidriai ir be diskriminacijos.

            9 skyrius. Finansinės paslaugos

                  —

                  Stiprinti finansų sektoriaus, visų pirma draudimo sektoriaus ir vertybinių popierių rinkos, teisės aktus ir priežiūros sistemą, įskaitant vykdymą.

                  —

                  Užtikrinti, kad pradėtų veikti nepriklausoma draudimo sektoriaus priežiūros institucija ir joje būtų įdarbinta pakankamai darbuotojų.

            10 skyrius. Informacinė visuomenė ir žiniasklaida

                  —

                  Nutraukti Stabilizacijos ir asociacijos susitarimo nuostatų pažeidinėjimą imantis visų priemonių, būtinų įsipareigojimui liberalizuoti elektroninių ryšių sektorių įvykdyti, įskaitant visų reikiamų antrinės teisės aktų priėmimą ir tolesnį reguliavimo institucijų stiprinimą.

                  —

                  Užtikrinti konkurencijos apsaugos priemonių taikymą didelę rinkos dalį užimantiems operatoriams.

                  —

                  Stiprinti elektroninių ryšių ir žiniasklaidos reguliavimo įstaigų nepriklausomumą ir administracinius gebėjimus.

                  —

                  Užtikrinti stabilų ir tvarų viešosios transliavimo tarnybos ir Transliavimo tarybos finansavimą.

            11 skyrius. Žemės ūkis ir kaimo plėtra

                  —

                  Paspartinti žemės ūkio paskirties žemės registravimą nekilnojamojo turto kadastre.

                  —

                  Užtikrinti teisingų ir patikimų žemės ūkio duomenų rinkimą ir tvarkymą.

                  —

                  Tęsti pasirengimą įsteigti veiksmingai veikiančias ir finansiškai patikimas žemės ūkio sektoriaus lėšų valdymo ir kontrolės mokėjimo agentūras, veikiančias pagal ES reikalavimus ir tarptautinius audito standartus.

            12 skyrius. Maisto saugos, veterinarijos ir fitosanitarijos politika

                  —

                  Toliau derinti teisės aktus su veterinarijos ir fitosanitarijos acquis, sutelkiant dėmesį į acquis atitinkančius pagrindinius teisės aktus.

                  —

                  Toliau stiprinti veterinarijos tarnybos gebėjimus centriniu ir vietos lygiu, siekiant įdiegti ES taisykles atitinkančią kontrolės, visų pirma importo kontrolės, sistemą.

                  —

                  Užtikrinti galvijų identifikavimo ir jų judėjimo registravimo sistemos veikimą ir pradėti naudoti kiaulių, avių ir ožkų identifikavimo sistemą.

                  —

                  Toliau derinti gyvūnų ligų ir gyvūnų sveikatos kontrolės sistemas su ES teisės aktų ir institucijų reikalavimais, taip pat su nenumatytų situacijų veiksmų planais dėl ligų, apie kurias būtina pranešti.

                  —

                  Įvertinti, kaip žemės ūkio ir maisto produktų perdirbimo įmonės laikosi ES reikalavimų – tai bus šių įmonių būsimo modernizavimo plano pagrindas.

            14 skyrius. Transporto politika

                  —

                  Toliau įgyvendinti Susitarimo memorandumą dėl Pietryčių Europos pagrindinio regioninio transporto tinklo plėtros ir stiprinti bendradarbiavimą su Pietryčių Europos transporto observatorija.

                  —

                  Toliau derinti teisės aktus su kelių transporto acquis, visų pirma dėl pavojingų krovinių gabenimo, galimybės patekti į rinką, socialinių sąlygų, skaitmeninio tachografo įdiegimo ir kelių saugumo didinimo.

                  —

                  Geležinkelių sektoriuje įsteigti nuo infrastruktūros valdytojo ir geležinkelio įmonių nepriklausomą reguliavimo įstaigą, įsteigti už saugos sertifikatų išdavimą atsakingą saugos instituciją ir derinti teisės aktus su ES taisyklėmis dėl pavojingų krovinių gabenimo geležinkeliu. Užtikrinti finansinį stabilumą kompensuojant už keleivinio transporto viešųjų paslaugų teikimo įsipareigojimus ir sumažinant skolas.

                  —

                  Įgyvendinti įsipareigojimus, prisiimtus pagal Europos bendrosios aviacijos erdvės susitarimo pirmąjį pereinamąjį etapą, įskaitant atitinkamų aviacijos teisės aktų įgyvendinimą.

                  —

                  Stiprinti civilinės aviacijos institucijos administracinius gebėjimus.

            15 skyrius. Energetika

                  —

                  Toliau derinti su acquis vidaus teisės aktus dėl elektros energijos ir dujų rinkų, energijos efektyvumo ir atsinaujinančiųjų energijos išteklių siekiant laipsniškai atverti energijos rinką konkurencijai.

                  —

                  Toliau stiprinti Energetikos reguliavimo komisijos nepriklausomumą.

                  —

                  Vykdyti įsipareigojimus, prisiimtus pagal Energijos bendrijos sutartį dėl visiško vidaus dujų bei elektros energijos rinkų acquis įgyvendinimo ir dėl tarpvalstybinės prekybos elektros energija.

                  —

                  Didinti administracinius gebėjimus visuose energetikos sektoriuose, įskaitant Energetikos agentūrą, energijos efektyvumo ir atsinaujinančiųjų energijos išteklių srityse.

                  —

                  Pastatyti tinkamą radioaktyviųjų medžiagų saugyklą.

                  —

                  Užtikrinti Radiacinės saugos direktorato nepriklausomumą ir tinkamą veikimą.

            16 skyrius. Mokesčiai

                  —

                  Didinti administracinius gebėjimus įgyvendinti mokesčių teisės aktus ir kovoti su mokesčių slėpimu.

                  —

                  Skubiai imtis struktūrinių priemonių kontrolės politikai reformuoti ir kontrolės pajėgumams didinti.

                  —

                  Parengti audito strategiją ir tinkamas IT sistemas.

                  —

                  Tvirtai laikytis Įmonių apmokestinimo elgesio kodekso principų ir užtikrinti, kad naujos mokesčių priemonės juos atitiktų.

            18 skyrius. Statistika

                  —

                  Stiprinti Valstybės statistikos tarnybos gebėjimus, kad būtų laiku atliktas kitas gyventojų surašymas ir nuolat tobulinamos nacionalinės sąskaitos bei rengiami jų pagrindiniai statistiniai duomenys. Konkrečiai šalinti tebesančias spragas, susijusias su žemės ūkio sektoriaus ir verslo statistinių duomenų rinkimu ir tvarkymu pagal ES standartus bei metodiką ir padidinti Eurostatui teikiamų statistinių duomenų apimtį.

                  —

                  Baigti kurti statistinį verslo įmonių registrą ir ūkių registrą, įskaitant procedūras, užtikrinančias, kad registruose būtų pateikiama naujausia informacija.

            19 skyrius. Užimtumo ir socialinė politika

                  —

                  Tęsti acquis perkėlimą į nacionalinę teisę ir stiprinti susijusias administracines ir teisėsaugos struktūras, įskaitant Darbo inspekciją.

                  —

                  Užtikrinti administracinius gebėjimus įgyvendinti socialinės įtraukties ir socialinės apsaugos politiką.

                  —

                  Užtikrinti funkcionalų atstovaujamąjį socialinį dialogą.

                  —

                  Toliau dėti pastangas pagerinti žmonių su negalia padėtį.

            20 skyrius. Įmonių ir pramonės politika

                  —

                  Nustatyti ir įgyvendinti augimą bei inovacijas skatinančią pramonės strategiją.

                  —

                  Pradėti reguliariai vertinti naujų reglamentų poveikį įmonėms.

                  —

                  Stiprinti MVĮ padalinio ir MVĮ agentūros išteklius ir užtikrinti MVĮ strategijos bei veiksmų plano ir Europos mažųjų įmonių chartijos įgyvendinimą.

                  —

                  Tęsti darbą siekiant supaprastinti reglamentavimą, panaikinti nereikalingus teisės aktus ir mažinti biurokratines kliūtis verslui; pradėti teisės aktų poveikio vertinimą.

            22 skyrius. Regioninė politika ir struktūrinių priemonių derinimas

                  —

                  Sustiprinti institucinių struktūrų kūrimą ir stiprinti administracinius gebėjimus programavimo, projektų rengimo, stebėsenos, vertinimo ir finansinio valdymo bei kontrolės srityse, visų pirma atitinkamų ministerijų lygiu, įgyvendinti ES pasirengimo narystei programas rengiantis įgyvendinti Bendrijos sanglaudos politiką.

                  —

                  Baigti rengti nacionalinę regioninės plėtros strategiją.

            23 skyrius. Teismų sistema ir pagrindinės teisės

                  —

                  Įgyvendinti nacionalinį asmens duomenų apsaugos įstatymą. Pasirašyti ir ratifikuoti Europos Tarybos konvencijos dėl asmenų apsaugos ryšium su asmens duomenų automatizuotu tvarkymu papildomą protokolą dėl priežiūros institucijų ir valstybės sienas kertančių duomenų srautų.

                  —

                     Dėl kitų prioritetų žiūrėti politinių kriterijų skyrių.

            24 skyrius. Teisingumas, laisvė ir saugumas

                  —

                  Toliau įgyvendinti integruoto sienų valdymo veiksmų planą, kurti pagrindines sienų valdymo duomenų bazes ir užtikrinti jų tarpusavio ryšį, modernizuoti dokumentų tikrinimo ir sienų priežiūros įrangą, užtikrinti aukštos kokybės kelionės ir asmens tapatybės dokumentų išdavimo reikalavimų veiksmingą įgyvendinimą ir sudaryti sąlygas tęstiniam darbuotojų mokymui.

                  —

                  Numatyti tinkamą finansavimą ir mokymą policijos reformos įgyvendinimui, stiprinti tiek policijos įstaigų, tiek policijos ir kitų teisėsaugos institucijų veiklos koordinavimą bei bendradarbiavimą, stiprinti kriminalinės policijos ir prokurorų bendradarbiavimą.

                  —

                  Kurti ir įgyvendinti išsamią policijos žmogiškųjų išteklių bei mokymo strategiją ir modernizuoti jos įrangą.

                  —

                  Toliau aktyvinti kovą su organizuotu nusikalstamumu, visų pirma geriau naudojantis specialiomis tyrimų priemonėmis ir laiku išduodant bei vykdant tarptautinius arešto orderius (įskaitant už kompiuterinius nusikaltimus, ypač už vaikų pornografiją), sukurti integruotą žvalgybos sistemą, kurią valstybės tarnybos galėtų taikyti kovodamos su organizuotu nusikalstamumu, įskaitant prekybą žmonėmis, ginklais ir narkotikais.

                  —

                  Stiprinti pastangas įgyvendinti nacionalinį kovos su prekyba žmonėmis veiksmų planą ir gebėjimus tirti kompiuterinius nusikaltimus.

                  —

                  Įgyvendinti EB ir Buvusiosios Jugoslavijos Respublikos Makedonijos readmisijos susitarimą ir vesti derybas dėl readmisijos susitarimų su tranzitu vykstančių migrantų kilmės šalimis.

                  —

                  Spartinti asmenų, kuriems reikalinga (tarptautinė) apsauga, teises užtikrinančių teisinių priemonių nustatymo procesą.

                  —

                  Užtikrinti prieglobsčio įstatymo ir užsieniečių įstatymo suderinimą su atitinkamomis acquis nuostatomis.

            25 skyrius. Mokslas ir moksliniai tyrimai

                  —

                  Stiprinti mokslinių tyrimų ir technologinės plėtros gebėjimus, kad būtų užtikrintas sėkmingas dalyvavimas Bendrijos bendrosiose programose.

                  —

                  Pradėti rengti ir taikyti integruotą mokslinių tyrimų politiką ir imtis veiksmų integruotis į Europos mokslinių tyrimų erdvę.

            26 skyrius. Švietimas ir kultūra

                  —

                  Baigti kurti teisinę bei administracinę sistemą Mokymosi visą gyvenimą ir Veiklaus jaunimo programoms valdyti ir stiprinti įgyvendinimo institucijas.

            27 skyrius. Aplinka

                  —

                  Tęsti nacionalinės teisės derinimą su acquis, visų pirma oro kokybės, atliekų tvarkymo ir vandens kokybės srityse, ir iš esmės pagerinti teisės aktų vykdymą ir aplinkos stebėseną.

                  —

                  Stiprinti Aplinkos inspekciją ir kitas teisės aktų vykdymo užtikrinimo institucijas, užtikrinti griežtą teisės aktų vykdymą, taip pat užtikrinti, kad baudos ir kitos sankcijos būtų taikomos veiksmingai ir darytų atgrasomąjį poveikį.

                  —

                  Stiprinti administracinius gebėjimus nacionaliniu bei vietos lygiu ir gerinti administracinių institucijų, sprendžiančių su aplinka susijusius klausimus, veiklos koordinavimą.

                  —

                  Parengti strateginius planus, įskaitant finansines strategijas, ir parengti nacionalinę atliekų tvarkymo strategiją bei atliekų tvarkymo planą.

                  —

                  Parengti investicijų į aplinkos apsaugą strategiją, paremtą su teisės derinimu susijusių sąnaudų vertinimu.

                  —

                  Aplinkos apsaugos reikalavimus įtraukti į kitų sektorių politiką, visų pirma rengiant poveikio aplinkai vertinimus.

                  —

                  Didinti investicijas į aplinkos apsaugos infrastruktūrą, ypač daug dėmesio skiriant nuotekų surinkimui ir valymui, geriamo vandens tiekimui, kovai su oro tarša ir atliekų tvarkymui.

            29 skyrius. Muitų sąjunga

                  —

                  Didinti administracinius gebėjimus įgyvendinti muitinės teisės aktus ir kovoti su tarpvalstybiniu nusikalstamumu.

                  —

                  Toliau derinti teisės aktus ir procedūras su acquis, visų pirma tranzito ir tarifinių kvotų paskirstymo srityse.

                  —

                  Suderinti su acquis Technologinio ir pramonės vystymosi zonų įstatymą.

            31 skyrius. Užsienio, saugumo ir gynybos politika

                  —

                  Įgyvendinti teisės aktus, užtikrinančius bendros pozicijos tarptautinių ribojamųjų priemonių srityje laikymąsi.

            32 skyrius. Finansų kontrolė

                  —

                  Peržiūrėti Viešosios vidaus finansų kontrolės (VVFK) politikos dokumentą ir pateikti pasiūlymus dėl VVFK ir vidaus auditą reglamentuojančių teisės aktų siekiant, kad VVFK politika ir galiojantys teisės aktai būtų išsamūs bei nuoseklūs, ir atnaujinti su VVFK susijusių vidutinės trukmės prioritetų įgyvendinimo veiksmų planą.

                  —

                  Baigti kurti vidaus audito skyrius centrinėse valstybės institucijose; tam tikrais atvejais sukurti atitinkamus skyrius savivaldybėse ir užtikrinti, jog būtų įdarbinta pakankamai darbuotojų, būtų numatyti tinkami mokymo kursai ir suteikta reikiama įranga.

                  —

                  Kurti veiksmingas valdymo, stebėsenos, kontrolės ir audito sistemas, reikalingas decentralizuotam programų pagal ES pasirengimo narystei priemones įgyvendinimui.

            3.2.   VIDUTINĖS TRUKMĖS PRIORITETAI
      Politiniai kriterijai
      Demokratija ir teisinė valstybė
      Valdymas

                  —

                  Užbaigti decentralizacijos procesą.

            Viešasis administravimas

                  —

                  Toliau plėtoti administracijos gebėjimus įgyvendinti Stabilizacijos ir asociacijos susitarimą.

            Kovos su korupcija politika

                  —

                  Iki galo įgyvendinti kovos su korupcija strategiją.

                  —

                  Remiantis tarptautiniais standartais užtikrinti nuostatų, susijusių su interesų konfliktų prevencija, vykdymą.

            Žmogaus teisės ir mažumų apsauga

                  —

                  Toliau skatinti pagarbą žmogaus teisėms teisėsaugos institucijose, sulaikymo centruose ir kalėjimuose.

                  —

                  Toliau įgyvendinti tinkamo atstovavimo daugumai nepriklausančioms bendruomenėms strategiją.

            Regioniniai klausimai ir tarptautiniai įsipareigojimai

                  —

                  Skatinti regioninį dialogą, stabilumą, gerus kaimyninius santykius ir bendradarbiavimą.

            Ekonominiai kriterijai

                  —

                  Suaktyvinti pastangas apsaugoti elektros energijos rinkos tvarumą, atsižvelgiant į šalies įsipareigojimus dėl liberalizavimo, pašalinant esamus iškraipymus, kurie kyla dėl nustatytų sąnaudų nepadengiančių kainų, ir stiprinant reguliavimo institucijas bei fizinę infrastruktūrą.

                  —

                  Pagerinti viešųjų išlaidų kokybę stiprinant viešojo sektoriaus vidutinės trukmės planavimo gebėjimus ir gerinant biudžeto vykdymą. Toliau gerinti švietimo kokybę skiriant tolesnį finansavimą infrastruktūros kūrimui ir personalui, siekiant nuodugnaus pastarojo meto švietimo sektoriaus reformų įgyvendinimo.

                  —

                  Toliau gerinti darbo rinkos veikimą ir mažinti nedarbą, visų pirma imantis papildomų priemonių jaunimo bei ilgalaikio nedarbo problemai spręsti ir modernizuojant socialinės apsaugos bei švietimo sistemas.

                  —

                  Toliau dėti pastangas, kad neoficialus sektorius būtų integruotas į oficialią ekonomiką.

                  —

                  Modernizuoti šalies, visų pirma energetikos ir transporto, infrastruktūrą siekiant sustiprinti bendrą ūkio konkurencingumą.

            Gebėjimas prisiimti narystės įsipareigojimus

            1 skyrius. Laisvas prekių judėjimas

                  —

                  Remiantis acquis kurti rinkos priežiūros struktūrą.

            3 skyrius. Įsisteigimo teisė ir laisvė teikti paslaugas

                  —

                  Teisės aktus dėl profesinių kvalifikacijų tarpusavio pripažinimo, įskaitant nuostatas dėl mokymo, derinti su ES acquis ir toliau kurti reikalingas administracines struktūras.

                  —

                  Derinti teisės aktus su pašto paslaugų acquis, ir įsteigti nepriklausomą nacionalinę reguliavimo instituciją.

            5 skyrius. Viešieji pirkimai

                  —

                  Sukurti gerai veikiančias viešųjų pirkimų struktūras, užtikrinančias, kad viešųjų pirkimų procedūros būtų vykdomos tvirtai laikantis EB standartų. Sukurti e. pirkimų sistemą.

            7 skyrius. Intelektinės nuosavybės teisė

                  —

                  Sukurti gebėjimus, būtinus acquis visose šio skyriaus taikymo srityse įgyvendinti ir jos vykdymui užtikrinti; užtikrinti deramą piratavimo ir padirbinėjimo nusikaltimų tyrimą, persekiojimą baudžiamąja tvarka ir teisminį nagrinėjimą.

            8 skyrius. Konkurencijos politika

                  —

                  Toliau derinti teisės aktus su ES antimonopoline ir valstybės pagalbos acquis.

                  —

                  Toliau gerinti antimonopolinių teisės aktų ir valstybės pagalbos kontrolės srities teisės aktų vykdymą.

                  —

                  Didinti vyriausybinių institucijų, verslo subjektų ir plačiosios visuomenės informuotumą.

            9 skyrius. Finansinės paslaugos

                  —

                  Užtikrinti griežtą teisės aktų, skirtų spręsti vairavimo neturint draudimo problemą, vykdymą.

                  —

                  Toliau derinti teisės aktus su ES teisės aktais finansinių paslaugų srityje.

            11 skyrius. Žemės ūkis ir kaimo plėtra

                  —

                  Padidinti žemės ūkio administracijos gebėjimus ir baigti pasirengimą įgyvendinti bei praktiškai taikyti bendros žemės ūkio politikos, visų pirma integruotos administravimo ir kontrolės sistemos (IACS), valdymo mechanizmus ir užtikrinti žemės sklypų identifikavimo sistemos (LPIS) veikimą.

            12 skyrius. Maisto saugos, veterinarijos ir fitosanitarijos politika

                  —

                  Toliau derinti teisės aktus su acquis dėl užkrečiamųjų spongiforminių encefalopatijų ir gyvūninės kilmės subproduktų, įgyvendinti bei kontroliuoti jų vykdymą ir įdiegti būtiną rinkimo bei tvarkymo sistemą.

                  —

                  Įsteigti augalų sveikatos tarnybą, kurioje būtų įdarbinta pakankamai darbuotojų. Toliau derinti fitosanitarijos teisės aktus su acquis.

                  —

                  Priimti žemės ūkio ir maisto produktų perdirbimo įmonių modernizavimo planą ir pradėti jį įgyvendinti.

                  —

                  Stiprinti laboratorinius gebėjimus maisto saugos, veterinarijos ir fitosanitarijos srityse.

            14 skyrius. Transporto politika

                  —

                  Tęsti darbą siekiant visiško teisės aktų suderinimo su acquis kelių transporto srityje (įskaitant dėl skaitmeninio tachografo įdiegimo), toliau derinti teisės aktus su geležinkelių acquis (pirmasis ir antrasis geležinkelių paketai ir sąveika), visiškai suderinti aviacijos teisės aktus ir užtikrinti veiksmingą susijusių teisės aktų vykdymą.

                  —

                  Įgyvendinti įsipareigojimus, prisiimtus pagal Europos bendrosios aviacijos erdvės susitarimo antrąjį pereinamąjį etapą.

            15 skyrius. Energetika

                  —

                  Toliau dėti pastangas siekiant užtikrinti pakankamą elektros energijos tiekimą ir rengti bei įgyvendinti energetikos politiką, atitinkančią įsipareigojimus pagal Energijos bendrijos sutartį.

            17 skyrius. Ekonominė ir pinigų politika

                  —

                  Suderinti teisinę sistemą, kad būtų užtikrintas visiškas centrinio banko nepriklausomumas.

            18 skyrius. Statistika

                  —

                  Toliau plėtoti visas statistikos sritis, visiškai suderinti pagrindinius statistinių duomenų rengimo aspektus (dėl dažnumo, apimties, klasifikacijos, laiko ir kokybės) ir įdiegti bendrą statistinių duomenų valdymo ir rengimo sistemą.

                  —

                  Sukurti gerai koordinuotą nacionalinę statistikos sistemą.

            19 skyrius. Užimtumo ir socialinė politika

                  —

                  Sukurti socialinį dialogą užtikrinantį nuolatinį mechanizmą.

                  —

                  Plėtoti ilgalaikę socialinės įtraukties politiką ir didinti pažeidžiamų grupių patekimo į darbo rinką galimybes.

                  —

                  Toliau tobulinti socialinės apsaugos politiką.

                  —

                  Sukurti mechanizmus žmonių su negalia padėčiai stebėti.

            20 skyrius. Įmonių ir pramonės politika

                  —

                  Toliau kurti MVĮ paramos mechanizmus ir gerinti MVĮ galimybes naudotis finansinėmis paslaugomis. Nustatyti ir įgyvendinti augimą bei inovacijas skatinančią pramonės strategiją.

                  —

                  Remiantis sėkmingai įvykdytais pagalbos teikėjų remiamais bandomaisiais projektais baigti rengti ir įgyvendinti strategiją dėl verslumo ugdymo įtraukimo į švietimo sistemą.

            22 skyrius. Regioninė politika ir struktūrinių priemonių derinimas

                  —

                  Stiprinti administracinius gebėjimus centriniu lygiu ir juos plėtoti regioniniu bei vietos lygiais. Užtikrinti aiškų atsakomybės sričių paskirstymą ir stiprinti paskirtų įgyvendinimo institucijų bei struktūrų, įskaitant vietos valdžios institucijas, veiklos derinimo gebėjimus.

            24 skyrius. Teisingumas, laisvė ir saugumas

                  —

                  Užtikrinti teisės aktų suderinimą su atitinkama prieglobsčio ir imigracijos acquis.

            25 skyrius. Mokslas ir moksliniai tyrimai

                  —

                  Taikyti integruotą mokslinių tyrimų politiką.

            26 skyrius. Švietimas ir kultūra

                  —

                  Toliau dėti pastangas gerinti švietimo sistemos, įskaitant pradinį ugdymą, kokybę ir kurti šiuolaikišką profesinio švietimo bei mokymo sistemą ir aukštojo mokslo sektorių, susietus su darbo rinka ir ekonominiais poreikiais, taip pat skatinti regioninį bendradarbiavimą aukštojo mokslo srityje.

            27 skyrius. Aplinka

                  —

                  Tęsti aplinkos apsaugos reikalavimų integravimą į kitų sektorių politiką, visų pirma rengiant poveikio aplinkai vertinimus.

                  —

                  Toliau didinti investicijas į aplinkos apsaugos infrastruktūrą, ypač daug dėmesio skiriant nuotekų surinkimui ir valymui, geriamo vandens tiekimui, oro taršos ir atliekų tvarkymo klausimams.

            28 skyrius. Vartotojų ir sveikatos apsauga

                  —

                  Užbaigti teisės aktų derinimą su ES acquis vartotojų apsaugos srityje ir stiprinti administracinius gebėjimus, reikalingus veiksmingai rinkos priežiūrai.

                  —

                  Tęsti teisės aktų derinimą su ES acquis visuomenės sveikatos politikos srityje, visų pirma tabako, kraujo, audinių ir ląstelių bei užkrečiamųjų ligų srityse. Stiprinti institucinius, administracinius ir finansinius gebėjimus visuomenės sveikatos srityje.

                  —

                  Psichikos sveikatos srityje plėtoti bendruomenines tarnybas, kurios būtų alternatyva hospitalizavimui, ir užtikrinti, kad psichikos sveikatos priežiūrai būtų skiriama pakankamai lėšų.

            31 skyrius. Užsienio, saugumo ir gynybos politika

                  —

                  Užtikrinti, kad su JAV sudarytas susitarimas dėl žmonių perdavimo Tarptautiniam baudžiamajam teismui sąlygų atitiktų 2002 m. rugsėjo mėn. Europos Vadovų Tarybos priimtus ES pagrindinius principus.

            32 skyrius. Finansų kontrolė

                  —

                  Vadovaujant Finansų ministerijai toliau rengti ir įgyvendinti ES viešosios vidaus finansų kontrolės modelį (decentralizuotos valdymo atskaitomybės ir veikimo požiūriu nepriklausomo vidaus audito modelį); šiuo tikslu reikia toliau rengti suderintus teisės aktus ir užtikrinti tinkamus institucinius gebėjimus.

                  —

                  Toliau stiprinti Valstybės audito tarnybos veiklos pajėgumus ir veiklos bei finansinį nepriklausomumą.

                  —

                  Įgyvendinti procedūras ir plėtoti administracinius gebėjimus siekiant užtikrinti veiksmingą EB finansinių interesų apsaugą.

            4.   PROGRAMAVIMAS
      Bendrijos parama Vakarų Balkanų šalims pagal stabilizacijos ir asociacijos procesą bus teikiama pagal galiojančias finansines priemones, visų pirma remiantis Reglamentu (EB) Nr. 1085/2006 (IPA), o iki 2007 m. priimtų programų atveju – Tarybos reglamentu (EB) Nr. 2666/2000 (CARDS reglamentu) (1). Teisinį pagrindą konkrečių programų įgyvendinimui teikia finansavimo susitarimai. Taigi šis sprendimas neturės finansinio poveikio. Buvusioji Jugoslavijos Respublika Makedonija gali gauti finansavimą pagal daugiašales ir horizontaliąsias programas.
      5.   SĄLYGOS
      Parama Vakarų Balkanų šalims teikiama su sąlyga, kad bus toliau daroma pažanga įgyvendinant Kopenhagos kriterijus ir atitinkant Stabilizacijos ir asociacijos susitarimo reikalavimus bei siekiant konkrečių šios Stojimo partnerystės prioritetų. Jeigu nebus laikomasi šių sąlygų, Taryba gali imtis atitinkamų priemonių pagal Reglamento (EB) Nr. 1085/2006 21 straipsnį, o programų iki 2007 m. atveju – pagal Reglamento (EB) Nr. 2666/2000 5 straipsnį. Parama taip pat priklauso nuo sąlygų, kurias Taryba apibrėžė 1997 m. balandžio 29 d. išvadose, visų pirma susijusių su paramos gavėjų įsipareigojimu vykdyti demokratines, ekonomines ir institucines reformas. Konkrečios sąlygos taip pat yra įtrauktos į atskiras metines programas. Priėmus finansavimo sprendimus, su Buvusiąja Jugoslavijos Respublika Makedonija bus pasirašytas finansavimo susitarimas.
      6.   STEBĖSENA
      Stojimo partnerystės įgyvendinimas bus vertinamas taikant mechanizmus, nustatytus pagal stabilizacijos ir asociacijos procesą, visų pirma pagal Komisijos teikiamas metines ataskaitas.

         (1)  OL L 306, 2000 12 7, p. 1. Reglamentas su paskutiniais pakeitimais, padarytais Reglamentu (EB) Nr. 2112/2005 (OL L 344, 2005 12 27, p. 23).


title: 2013 m. sausio 22 d. Tarybos sprendimas 2013/43/BUSP dėl tolesnės Sąjungos veiklos pagal Europos saugumo strategiją remiant derybas dėl Sutarties dėl prekybos ginklais

text:
23.1.2013

               LT

               Europos Sąjungos oficialusis leidinys

               L 20/53

      TARYBOS SPRENDIMAS 2013/43/BUSP
   2013 m. sausio 22 d.
   dėl tolesnės Sąjungos veiklos pagal Europos saugumo strategiją remiant derybas dėl Sutarties dėl prekybos ginklais
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 26 straipsnio 2 dalį ir 31 straipsnio 1 dalį,
   kadangi:

               (1)

               2003 m. gruodžio 12 d. Europos Vadovų Taryba priėmė Europos saugumo strategiją, kurioje raginama nustatyti veiksmingu daugiašališkumu pagrįstą tarptautinę tvarką. Europos saugumo strategijoje pripažįstama, kad Jungtinių Tautų (JT) Chartija yra esminis tarptautinių santykių pagrindas. JT stiprinimas, sąlygų joms sudarymas, kad jos galėtų vykdyti savo įsipareigojimus ir efektyviai veikti, yra vienas iš Sąjungos prioritetų;

               (2)

               2006 m. gruodžio 6 d. JT Generalinė Asamblėja priėmė Rezoliuciją 61/89 „Siekiant sudaryti Sutartį dėl prekybos ginklais: įprastinės ginkluotės importo, eksporto ir perdavimo bendrų tarptautinių standartų nustatymas“, kurioje paprašyta JT valstybių narių pateikti nuomones apie galimą sutartį, ir įsteigė Vyriausybinių ekspertų grupę, kuri toliau ją svarstys, tokiu būdu pradėdama JT procesą dėl Sutarties dėl prekybos ginklais;

               (3)

               2009 m. gruodžio 2 d. JT Generalinė Asamblėja priėmė Rezoliuciją 64/48 „Sutartis dėl prekybos ginklais“, kuria ji nusprendė 2012 m. sušaukti JT konferenciją dėl Sutarties dėl prekybos ginklais, kad būtų parengtas teisiškai privalomas dokumentas dėl kuo aukštesnių bendrų tarptautinių standartų, taikomų įprastinių ginklų perdavimui;

               (4)

               2006 m. gruodžio 11 d., 2007 m. gruodžio 10 d., 2010 m. liepos 12 d. ir 2012 m. birželio 25 d. išvadose Taryba palankiai įvertino įvairius Sutarties dėl prekybos ginklais proceso etapus ir pareiškė esanti tvirtai įsipareigojusi siekti sėkmės derybose dėl naujo teisiškai privalomo tarptautinio dokumento, kuriuo turėtų būti nustatyti kuo aukštesni bendri tarptautiniai standartai, reglamentuojantys teisėtą prekybą įprastiniais ginklais, ir kuris turėtų būti aktualus visoms JT valstybėms narėms ir dėl to galėtų būti visuotinis;

               (5)

               siekdama skatinti Sutarties dėl prekybos ginklais proceso įtraukumą ir aktualumą, Taryba 2009 m. sausio 19 d. priėmė Sprendimą 2009/42/BUSP dėl paramos ES veiklai siekiant trečiosiose šalyse pagal Europos saugumo strategiją remti procesą, kurio tikslas – Sutartis dėl prekybos ginklais (1), o 2010 m. birželio 14 d. – Sprendimą 2010/336/BUSP dėl ES veiklos pagal Europos saugumo strategiją remiant Sutarties dėl prekybos ginklais sudarymą (2), kuriuose numatyti įvairūs regioniniai seminarai visame pasaulyje. Tokių informavimo renginių tikslas – remti 2012 m. JT konferencijos dėl Sutarties dėl prekybos ginklais parengiamąjį procesą išplečiant diskusijas ir pateikiant konkrečias rekomendacijas bei teikti JT valstybėms narėms paramą joms plėtojant ir gerinant patirtį, kad būtų vykdoma veiksminga ginklų perdavimo kontrolė įsigaliojus sutarčiai;

               (6)

               JT konferencija dėl Sutarties dėl prekybos ginklais vyko 2012 m. liepos 2–27 d. JT būstinėje Niujorke siekiant parengti teisiškai privalomą dokumentą dėl kuo aukštesnių bendrų tarptautinių standartų, taikomų įprastinių ginklų perdavimui. Konferencijoje per jai skirtą laikotarpį nesusitarta dėl galutinio dokumento. Tačiau derybų metu padaryta didelė pažanga, atspindėta sutarties projekto tekste, kurį 2012 m. liepos 26 d. pateikė Konferencijos pirmininkas;

               (7)

               2012 m. lapkričio 7 d. JT Generalinės Asamblėjos Pirmasis komitetas priėmė Rezoliucijos „Sutartis dėl prekybos ginklais“ projektą; rezoliucijoje nuspręsta 2013 m. kovo 18–28 d. Niujorke surengti Baigiamąją JT konferenciją dėl Sutarties dėl prekybos ginklais, kuriai būtų taikomos 2012 m. liepos mėn. patvirtintos darbo tvarkos taisyklės, kad remiantis sutarties projekto tekstu, kurį 2012 m. liepos 26 d. pateikė ankstesnės JT konferencijos pirmininkas, būtų parengta galutinė Sutarties dėl prekybos ginklais redakcija;

               (8)

               atsižvelgiant į 2012 m. liepos mėn. JT konferencijos rezultatus, Sprendimu 2009/42/BUSP ir Sprendimu 2010/336/BUSP nustatytą veiklą ir poreikį prisidėti prie sėkmingos derybų baigties, Sąjunga turėtų toliau remti Sutarties dėl prekybos ginklais procesą, siekdama užtikrinti, kad būtų sudarytos sąlygos nedelsiant priimti veiksmingą ir įgyvendinamą teisiškai privalomą sutartį. Tolesnė Sąjungos parama Sutarties dėl prekybos ginklais procesui turėtų padėti sėkmingai užbaigti derybas2013 m. kovo 18–28 d. JT konferencijoje ir skatinti įgyvendinimo veiklą trečiosiose šalyse, kurios turės laikytis būsimos Sutarties dėl prekybos ginklais,

         PRIĖMĖ ŠĮ SPRENDIMĄ:
   1 straipsnis
   1.   Siekdama remti Sutartį dėl prekybos ginklais, Sąjunga vykdo veiklą, kuria siekiama šių tikslų:

               —

               teikti paramą tam, kad būtų sėkmingai užbaigtos JT derybos dėl Sutarties dėl prekybos ginklais,

               —

               teikti JT valstybėms narėms paramą joms plėtojant ir gerinant nacionalinę ir regioninę kompetenciją, kad būtų vykdoma veiksminga ginklų perdavimo kontrolė, siekiant užtikrinti, kad įsigaliojus būsimai Sutarčiai dėl prekybos ginklais, ji būtų kuo veiksmingesnė.

         2.   Kad būtų pasiekti 1 dalyje nurodyti tikslai, Sąjunga imasi šios projekto veiklos:

               —

               organizuoja du seminarus Vyriausybiniams ekspertams, kad būtų sudarytos palankesnės sąlygos užbaigti derybas ir ateityje įgyvendinti sutartį.

         Šioje dalyje nurodytos projekto veiklos išsamus aprašymas pateiktas priede.
   2 straipsnis
   1.   Už šio sprendimo įgyvendinimą yra atsakingas Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis).
   2.   1 straipsnio 2 dalyje nurodytos projekto veiklos techninį įgyvendinimą vykdo ES masinio naikinimo ginklų neplatinimo konsorciumas (toliau – konsorciumas).
   3.   Konsorciumas savo užduotį vykdo kontroliuojant vyriausiajam įgaliotiniui. Šiuo tikslu vyriausiasis įgaliotinis sudaro būtinus susitarimus su konsorciumu.
   3 straipsnis
   1.   1 straipsnio 2 dalyje nurodytos projekto veiklos įgyvendinimui skiriama orientacinė finansavimo suma yra 160 800 EUR.
   2.   Iš 1 dalyje nustatytos sumos finansuojamos išlaidos administruojamos laikantis Sąjungos biudžetui taikomų procedūrų ir taisyklių.
   3.   Komisija prižiūri, kad 1 dalyje nurodytos išlaidos būtų tinkamai administruojamos. Šiuo tikslu ji ir konsorciumas sudaro finansavimo susitarimą. Susitarime nustatoma, kad konsorciumas turi užtikrinti Sąjungos įnašo matomumą, atitinkantį jo dydį.
   4.   Įsigaliojus šiam sprendimui, Komisija siekia kuo greičiau sudaryti 3 dalyje nurodytą finansavimo susitarimą. Ji praneša Tarybai apie visus sunkumus, su kuriais susiduriama tame procese, ir finansavimo susitarimo sudarymo datą.
   4 straipsnis
   1.   Vyriausiasis įgaliotinis pateikia Tarybai šio sprendimo įgyvendinimo ataskaitą, grindžiamą po kiekvieno iš seminarų reguliariai rengiamomis ataskaitomis. Ataskaitas rengia konsorciumas; Taryba tų ataskaitų pagrindu atlieka įvertinimą.
   2.   Komisija teikia informaciją apie 1 straipsnio 2 dalyje nurodytos projekto veiklos įgyvendinimo finansinius aspektus.
   5 straipsnis
   Šis sprendimas įsigalioja jo priėmimo dieną.
   Jis nustoja galioti praėjus 24 mėnesiams nuo 3 straipsnio 3 dalyje nurodyto finansavimo susitarimo sudarymo datos arba praėjus šešiems mėnesiams nuo jo priėmimo dienos, jeigu per tą laiką finansavimo susitarimas nesudaromas.

      Priimta Briuselyje 2013 m. sausio 22 d.

            Tarybos vardu

            Pirmininkas

         M. NOONAN

      (1)  OL L 17, 2009 1 22, p. 39.

      (2)  OL L 152, 2010 6 18, p. 14.

      PRIEDAS

         1 STRAIPSNIO 2 DALYJE NURODYTA PROJEKTO VEIKLA

      1.   Tikslas

      Bendras šio sprendimo tikslas – teikti paramą tam, kad būtų sėkmingai užbaigtos JT derybos dėl Sutarties dėl prekybos ginklais, ir remti JT valstybes nares rengiantis visiškai įgyvendinti Sutartį dėl prekybos ginklais, kai tik ji įsigalios.
      2.   Projekto veiklos aprašas

      2.1.   Tikslai

      Projekto veikla bus prisidėta prie Sąjungos pastangų siekiant remti ir galutinai užbaigti derybas dėl Sutarties dėl prekybos ginklais, kuria bus „nustatyti kuo aukštesni bendri tarptautiniai standartai, reglamentuojantys teisėtą prekybą įprastiniais ginklais“, ir tokiu būdu „bus užtikrinta, kad prekyba ginklais būtų vykdoma atsakingiau ir taptų skaidresnė, taip padedant stiprinti taiką ir saugumą, regioninį stabilumą ir tvarų socialinį bei ekonominį vystymąsi“. Šia projekto veikla visų pirma bus:

                  —

                  prisidėta prie to, kad būtų sudaryta tvirta ir griežta Sutartis dėl prekybos ginklais, grindžiama 2012 m. liepos 26 d. sutarties teksto projektu,

                  —

                  toliau dedamos Sąjungos pastangos skatinti trečiąsias šalis remti teisiškai privalomos Sutarties dėl prekybos ginklais, kuria būtų nustatyti bendri tarptautiniai pasaulinės prekybos įprastiniais ginklais standartai, rengimą ir įgyvendinimą,

                  —

                  skatinamos Sąjungos pastangos stiprinti ginklų perdavimo kontrolę trečiosiose šalyse ir

                  —

                  remiamos trečiųjų šalių nacionaliniu lygiu dedamos pastangos rengiantis visiškai įgyvendinti Sutartį dėl prekybos ginklais, kai tik ji įsigalios.

            2.2.   Rezultatai

      Įgyvendinus projekto veiklą:

                  —

                  bus sukurtas pagrindinių valdžios suinteresuotųjų subjektų grupei skirtas forumas siekiant padėti JT valstybėms narėms pasirengti JT konferencijai dėl Sutarties dėl prekybos ginklais, kuri bus sušaukta 2013 m. kovo mėn., ir padėti JT valstybėms narėms pasirengti greitam Sutarties dėl prekybos ginklais įsigaliojimui ir visiškam jos įgyvendinimui. Be to, šiame forume bus nagrinėjama, kaip būtų galima koordinuoti ir kuo labiau plėtoti tarptautinės pagalbos, skirtos ginklų eksporto kontrolei stiprinti, srityje vykdomą veiklą,

                  —

                  bus parengta vieša 20 puslapių ataskaita. Šioje ataskaitoje bus apibrėžta, kaip remtis šiuo metu vykdoma Sąjungos ir tarptautine informavimo ir pagalbos teikimo veikla, siekiant remti trečiųjų šalių pastangas įdiegti ginklų perdavimo kontrolės sistemas, kad būtų įvykdyti Sutartyje dėl prekybos ginklais nustatyti įsipareigojimai.

            2.3.   Veiklos aprašas

      Kad būtų pasiekti 2.1 punkte nurodyti tikslai, pagal šį projektą bus vykdoma trejopa veikla – bus surengti du seminarai ir parengta ataskaita.
      2.3.1.   Valdžios atstovams skirti seminarai

      Pagal projektą bus surengti du dviejų dienų 30–40 Vyriausybinių ekspertų skirti seminarai, kurių metu jie bus apgyvendinti. Kiekvieno seminaro vieta ir datos bus nustatomos konsultuojantis su vyriausiuoju įgaliotiniu ir atitinkama Tarybos darbo grupe.
      a)   Seminarų struktūra
      Abiejų seminarų metu vyks diskusijos įvairiais klausimais, įskaitant:

                  —

                  būdus, kaip 2013 m. kovo mėn. JT konferencijoje sėkmingai užbaigti derybas dėl Sutarties dėl prekybos ginklais, grindžiamos 2012 m. liepos 26 d. sutarties teksto projektu,

                  —

                  priemones, kuriomis būtų užtikrinta, kad Sutartis dėl prekybos ginklais įsigaliotų kuo greičiau,

                  —

                  geriausios praktikos nacionalinės, regioninės ir tarptautinės pagalbos srityje pavyzdžius siekiant padėti užtikrinti Sutarties dėl prekybos ginklais įsigaliojimą ir visišką įgyvendinimą,

                  —

                  teisinius, techninius, materialinius ir finansinius elementus, kurių reikia norint užtikrinti nacionalinių sistemų, būtinų Sutartyje dėl prekybos ginklais nustatytiems įsipareigojimams įvykdyti, kūrimą.

            Prieš kiekvieną seminarą bus parengtas trumpas apmąstymams skirtas dokumentas, kuriame bus išdėstyti pagrindiniai svarstytini klausimai. Po seminaro bus parengta jo santrauka, kuri bus pateikta vyriausiajam įgaliotiniui ir atitinkamoms Tarybos darbo grupėms.
      Išsami ir galutinė seminarų darbotvarkė bus nustatoma konsultuojantis su vyriausiuoju įgaliotiniu ir atitinkama Tarybos darbo grupe.
      b)   Seminarų dalyviai
      Seminaruose dalyvaus ne daugiau kaip 40 valdžios sektoriaus atstovų iš atrinktų JT valstybių narių, dalyvaujančių derybose dėl Sutarties dėl prekybos ginklais. Išsamus ir galutinis kiekvieno seminaro dalyvių sąrašas bus sudaromas konsultuojantis su vyriausiuoju įgaliotiniu ir atitinkama Tarybos darbo grupe.
      2.3.2.   Ataskaita dėl Sąjungos ir tarptautinės pagalbos trečiosioms šalims įgyvendinant Sutartį dėl prekybos ginklais

      Po dviejų seminarų bus paskelbta 20 puslapių ataskaita, kurioje bus apibrėžta, kaip būtų galima plėtoti ir plėsti šiuo metu vykdomą Sąjungos ir tarptautinę informavimo ir pagalbos teikimo veiklą, kurios tikslas – stiprinti ginklų perdavimo kontrolę, siekiant padėti JT valstybėms narėms įvykdyti Sutartyje dėl prekybos ginklais nustatytus įsipareigojimus. Vienas iš pagrindinių ataskaitos tikslų – rekomenduoti priemones, kuriomis būtų remiamas greitas Sutarties dėl prekybos ginklais įsigaliojimas.
      Ataskaita bus skirta prisidėti prie svarstymų dėl būsimos informavimo ir pagalbos teikimo veiklos Sutarties dėl prekybos ginklais įsigaliojimui remti. Numatoma, kad ši ataskaita bus viešas dokumentas, parengtas vadovaujantis šiuo sprendimu, ir užtikrins nuolatinį Sąjungos įnašo užtikrinant tvirtą ir griežtą Sutartį dėl prekybos ginklais matomumą.
      3.   Trukmė

      Projekto veiklos įgyvendinimo laikotarpis – 12 mėnesių nuo 3 straipsnio 3 dalyje nurodyto finansavimo susitarimo sudarymo datos.
      4.   Paramos gavėjai

      Paramos pagal šią projekto veiklą gavėjai – JT valstybės narės, ypač daug dėmesio skiriant valstybinėms valdžios institucijoms, atsakingoms už nacionalinės politikos Sutarties dėl prekybos ginklais atžvilgiu nustatymą ir jos būsimą įgyvendinimą. Konkrečios valstybės, kurios gaus paramą, bus atrenkamos konsultuojantis su vyriausiuoju įgaliotiniu ir atitinkama Tarybos darbo grupe.
      5.   Įgyvendinantis subjektas

      Šio sprendimo techninis įgyvendinimas bus pavestas konsorciumui. Konsorciumas savo užduotį vykdys prižiūrint vyriausiajam įgaliotiniui. Konsorciumas užtikrins Sąjungos įnašo matomumą, proporcingą jo dydžiui.


title: 2010/495/ES, Euratomas: 2010 m. gegužės 5 d. Europos Parlamento sprendimas dėl 2008 finansinių metų Švietimo, garso ir vaizdo bei kultūros vykdomosios įstaigos biudžeto įvykdymo patvirtinimo

text:
25.9.2010

               LT

               Europos Sąjungos oficialusis leidinys

               L 252/31

         EUROPOS PARLAMENTO SPRENDIMAS
   2010 m. gegužės 5 d.
   dėl 2008 finansinių metų Švietimo, garso ir vaizdo bei kultūros vykdomosios įstaigos biudžeto įvykdymo patvirtinimo
   (2010/495/ES, Euratomas)
   EUROPOS PARLAMENTAS,
   atsižvelgdamas į 2008 finansinių metų Europos Sąjungos bendrąjį biudžetą (1),
   atsižvelgdamas į 2008 finansinių metų Europos Bendrijų galutines metines ataskaitas. I tomas (SEC(2009) 1089 – C7-0172/2009) (2),
   atsižvelgdamas į įstaigos 2008 finansinių metų Švietimo, garso ir vaizdo bei kultūros vykdomosios galutines metines ataskaitas,
   atsižvelgdamas į Komisijos metinę ataskaitą Europos Parlamentui dėl tolesnių priemonių, susijusių su 2007 m. biudžeto įvykdymo patvirtinimo sprendimais (COM(2009) 0526) ir į Komisijos tarnybų darbo dokumentą, pridėtą prie šios ataskaitos (SEC(2009) 1427),
   atsižvelgdamas į Komisijos komunikatą „Komisijos laimėjimų valdymo srityje 2008 m. apibendrinimas“ (COM(2009) 0256),
   atsižvelgdamas į Komisijos metinę 2008 m. atlikto vidaus audito ataskaitą biudžeto įvykdymą tvirtinančiai institucijai (COM(2009) 0419) ir į Komisijos tarnybų darbo dokumentą, pridėtą prie šios ataskaitos (SEC(2009) 1102),
   atsižvelgdamas į Audito Rūmų ataskaitą dėl 2008 finansinių metų Švietimo, garso ir vaizdo bei kultūros vykdomosios įstaigos metinių finansinių ataskaitų kartu su įstaigos atsakymais (3),
   atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),
   atsižvelgdamas į 2008 m. gruodžio 16 d. Komisijos komunikatą dėl bendro toleruotinos klaidų rizikos sąvokos supratimo (COM(2008) 0866) ir į Komisijos tarnybų darbo dokumentą, pridėtą prie šio komunikato (SEC(2008) 3054),
   atsižvelgdamas į 2010 m. vasario 16 d. Tarybos rekomendaciją dėl patvirtinimo, kad vykdomosios įstaigos įvykdė 2008 finansinių metų bendrąjį biudžetą (5828/2010 – C7-0055/2010),
   atsižvelgdamas į EB sutarties 274, 275 ir 276 straipsnius, Sutarties dėl ES veikimo 317, 318 ir 319 straipsnius ir Euratomo sutarties 179a ir 180b straipsnius,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (5), ypač į jo 55, 145, 146 ir 147 straipsnius,
   atsižvelgdamas į 2002 m. gruodžio 19 d. Tarybos reglamentą (EB) Nr. 58/2003, kuriuo nustatomi vykdomųjų įstaigų, kurioms pavedamos tam tikros Bendrijos programų valdymo užduotys, įstatai (6), ypač į jo 14 straipsnio 3 dalį,
   atsižvelgdamas į 2004 m. rugsėjo 21 d. Komisijos reglamentą (EB) Nr. 1653/2004, nustatantį vykdomųjų agentūrų standartinį finansinį reglamentą, taikant Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (7), ypač į jo 66 straipsnio pirmą ir antrą pastraipas,
   atsižvelgdamas į 2005 m. sausio 14 d. Komisijos sprendimą Nr. 2005/56/EB, įsteigiantį, remiantis Tarybos reglamentu (EB) Nr. 58/2003, vykdomąją įstaigą „Švietimo, garso ir vaizdo bei kultūros vykdomoji įstaiga“, kuriai pavedama administruoti Bendrijos veiksmus švietimo, garso ir vaizdo bei kultūros srityse (8),
   atsižvelgdamas į Darbo tvarkos taisyklių 76 straipsnį ir VI priedą,
   atsižvelgdamas į Biudžeto kontrolės komiteto pranešimą ir kitų suinteresuotų komitetų nuomones (A7-0099/2010),

               A.

               kadangi, kaip numatyta Sutarties dėl Europos Sąjungos veikimo 317 straipsnyje, Komisija, atsižvelgdama į patikimo finansų valdymo principą, vykdo biudžetą bendradarbiaudama su valstybėmis narėmis ir yra už jį atsakinga,

               1.

               patvirtina Švietimo, garso ir vaizdo bei kultūros vykdomosios įstaigos direktoriui, kad 2008 finansinių metų įstaigos biudžetas įvykdytas;

               2.

               išdėsto savo pastabas rezoliucijoje, kuri yra neatskiriama sprendimų dėl 2008 finansinių metų Europos Sąjungos bendrojo biudžeto įvykdymo patvirtinimo (III skirsnis. Komisija ir vykdomosios įstaigos) dalis;

               3.

               paveda Pirmininkui perduoti šį sprendimą kartu su sprendimu dėl Sąjungos 2008 finansinių metų Europos bendrojo biudžeto įvykdymo patvirtinimo (III skirsnis. Komisija) ir rezoliuciją, kuri yra neatskiriama šių sprendimų dalis, Švietimo, garso ir vaizdo bei kultūros vykdomosios įstaigos direktoriui, Tarybai, Komisijai, Europos Sąjungos Teisingumo Teismui bei Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL L 71, 2008 3 14.

      (2)  OL C 273, 2009 11 13, p. 1.

      (3)  OL C 304, 2009 12 15, p. 65.

      (4)  OL C 273, 2009 11 13, p. 122.

      (5)  OL L 248, 2002 9 16, p. 1.

      (6)  OL L 11, 2003 1 16, p. 1.

      (7)  OL L 297, 2004 9 22, p. 6.

      (8)  OL L 24, 2005 1 27, p. 35.


title: 2012/643/ES: 2012 m. rugsėjo 24 d. Tarybos sprendimas dėl Europos Sąjungos ir Kanados susitarimo dėl muitinių bendradarbiavimo tiekimo grandinės saugumo srityje pasirašymo Sąjungos vardu

text:
18.10.2012

               LT

               Europos Sąjungos oficialusis leidinys

               L 287/1

         TARYBOS SPRENDIMAS
   2012 m. rugsėjo 24 d.
   dėl Europos Sąjungos ir Kanados susitarimo dėl muitinių bendradarbiavimo tiekimo grandinės saugumo srityje pasirašymo Sąjungos vardu
   (2012/643/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               Sąjunga ir Kanada turėtų išplėsti savo muitinių bendradarbiavimą, kad jis apimtų ir tiekimo grandinės saugumo bei su tuo susijusio rizikos valdymo klausimus, siekdamos padidinti visos tiekimo grandinės saugumą ir tuo pat metu sudaryti palankesnes sąlygas teisėtai prekybai;

               (2)

               šiuo tikslu 2009 m. lapkričio 26 d. Taryba suteikė Komisijai įgaliojimus pradėti derybas su Kanada. Komisija Sąjungos vardu derėjosi dėl Europos Sąjungos ir Kanados susitarimo dėl muitinių bendradarbiavimo tiekimo grandinės saugumo srityje (toliau – Susitarimas);

               (3)

               dėl pozicijos, kurios Sąjunga turi laikytis ES ir Kanados jungtiniame muitinių bendradarbiavimo komitete (toliau – JMBK), kai jo paprašoma priimti teisinį poveikį turinčius aktus, turėtų būti sprendžiama laikantis Sutarties dėl Europos Sąjungos veikimo 218 straipsnio 9 dalyje numatytos tvarkos. Prireikus, kitos pozicijos, kurių Sąjunga turi laikytis JMBK, turėtų būti nustatomos Tarybos laikantis Europos Sąjungos sutarties 16 straipsnio;

               (4)

               Susitarimas turėtų būti pasirašytas Sąjungos vardu su sąlyga, kad jis bus sudarytas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu įgaliojama pasirašyti Europos Sąjungos ir Kanados susitarimą dėl muitinių bendradarbiavimo tiekimo grandinės saugumo srityje su sąlyga, kad minėtas Susitarimas bus sudarytas (1).
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. rugsėjo 24 d.

            Tarybos vardu

            Pirmininkas

         S. ALETRARIS

      (1)  Susitarimo tekstas bus paskelbtas kartu su sprendimu dėl jo sudarymo.


title: 2015 m. rugsėjo 10 d. Europos Centrinio Banko sprendimas (ES) 2015/1613, kuriuo iš dalies keičiamas Sprendimas (ES) 2015/5 dėl turtu užtikrintų vertybinių popierių pirkimo programos įgyvendinimo (ECB/2015/31)

text:
25.9.2015

               LT

               Europos Sąjungos oficialusis leidinys

               L 249/28

         EUROPOS CENTRINIO BANKO SPRENDIMAS (ES) 2015/1613
   2015 m. rugsėjo 10 d.
   kuriuo iš dalies keičiamas Sprendimas (ES) 2015/5 dėl turtu užtikrintų vertybinių popierių pirkimo programos įgyvendinimo (ECB/2015/31)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 12 straipsnio 1 dalies antrą pastraipą kartu su 3 straipsnio 1 dalies pirma įtrauka ir 18 straipsnio 1 dalimi,
   kadangi:

               (1)

               2014 m. rugsėjo 4 d. Valdančioji taryba nusprendė, kad turėtų būti inicijuota nauja turtu užtikrintų vertybinių popierių pirkimo programa (TUVPPP). 2014 m. spalio 2 d. Valdančioji taryba paskelbė išsamią informaciją apie TUVPPP ir nusprendė, kad apie turtu užtikrintų vertybinių popierių (TUVP) garantija užtikrintų vidutinio prioriteto segmentų (angl. mezzanine tranches) tinkamumo kriterijus bus pranešta vėliau;

               (2)

               2015 m. kovo 18 d. Valdančioji taryba nusprendė, kad TUVP vidutinio prioriteto segmentų bus galima įsigyti pagal TUVPPP, jei šie vidutinio prioriteto segmentai užtikrinami atitinkama garantija, atitinkančia Eurosistemos įkaito sistemos kriterijus. Sprendime ECB/2014/45 (1) nustatyta, kaip įgyvendinama TUVPPP, todėl šiems pokyčiams atspindėti būtina pakeisti šį sprendimą;

               (3)

               todėl reikėtų atitinkamai iš dalies pakeisti Sprendimą ECB/2014/45,

         PRIĖMĖ ŠĮ SPRENDIMĄ:
   1 straipsnis
   Daliniai pakeitimai
   Sprendimas ECB/2014/45 iš dalies keičiamas taip:

               1.

               2 straipsnio 2 punktas pakeičiamas taip:

                           „2.

                           Išskyrus 1 ir 9 punktuose numatytas išimtis, TUVP atitinka tinkamumo kriterijus, taikytinus TUVP, kurie pateikiami kaip įkaitas Eurosistemos pinigų politikos operacijoms, kaip nustatyta Gairėse ECB/2014/60 (2).

                  (2)  2014 m. gruodžio 19 d. Europos Centrinio Banko gairės (ES) 2015/510 dėl Eurosistemos pinigų politikos sistemos įgyvendinimo (ECB/2014/60) (OL L 91, 2015 4 2, p. 3).“;"

               2.

               2 straipsnyje pridedamas šis 9 punktas:

                           „9.

                           Gairių ECB/2014/60 77 straipsnyje nustatyti reikalavimai netaikomi TUVP vidutinio prioriteto segmentams, kurie yra tinkami įsigyti pagal TUVPPP tik tuomet, jei jie:

                                       a)

                                       yra užtikrinti garantija:

                                                   i)

                                                   atitinkančia Gairių ECB/2014/60 IV antraštinės dalies ketvirtos dalies 114, 115, 117 ir 118 straipsniuose nustatytus reikalavimus antrinę rinką turinčio turto garantijoms, ir

                                                   ii)

                                                   išleista garanto, turinčio Gairių ECB/2014/60 83 straipsnio c punkte numatytą kredito vertinimą, kurį pateikė bent viena pripažinta IKVI sistema viešo kredito reitingo forma, atitinkantį bent jau kredito kokybės 3 lygį, kaip nurodyta suderintoje Eurosistemos reitingų skalėje, ir

                                       b)

                                       atitinka visus kitus įsigijimui pagal TUVPPP taikomus tinkamumo kriterijus.

                                 Šiame sprendime „vidutinio prioriteto segmentas“ (angl. mezzanine tranche) – tai TUVP emisijos segmentas, kuris pagal mokėjimų vykdymo prioritetą ir, jei taikytina, pagal mokėjimų pagreitinimo prioritetą, kaip numatyta prospekte:

                                       a)

                                       yra žemiau už tos pačios TUVP emisijos neantraeilę dalį arba dalies dalis, kaip nustatyta Gairių ECB/2014/60 77 straipsnyje, ir

                                       b)

                                       yra aukščiau už labiausiai subordinuotą (antraeilę) dalį arba dalies dalis, kurios pirmiausia padengia nuostolius, patirtus dėl vertybiniais popieriais pakeistos rizikos ir tokiu būdu apsaugo nuo antrųjų nuostolių, ir, kai taikytina, aukštesnį reitingą turinčias dalis arba dalies dalis.“

         2 straipsnis
   Įsigaliojimas
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Priimta Frankfurte prie Maino 2015 m. rugsėjo 10 d.

            ECB Pirmininkas

         Mario DRAGHI

      (1)  2014 m. lapkričio 19 d. Europos Centrinio Banko sprendimas (ES) 2015/5 dėl turtu užtikrintų vertybinių popierių pirkimo programos įgyvendinimo (ECB/2014/45) (OL L 1, 2015 1 6, p. 4).


title: 2008/591/EB: 2008 m. birželio 30 d. Komisijos sprendimas dėl Ekologinio projektavimo konsultacijų forumo (Tekstas svarbus EEE)

text:
18.7.2008

               LT

               Europos Sąjungos oficialusis leidinys

               L 190/22

      KOMISIJOS SPRENDIMAS

   2008 m. birželio 30 d.
   dėl Ekologinio projektavimo konsultacijų forumo
   (Tekstas svarbus EEE)
   (2008/591/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2005 m. liepos 6 d. Europos Parlamento ir Tarybos direktyvą 2005/32/EB, nustatančią ekologinio projektavimo reikalavimų energiją vartojantiems gaminiams nustatymo sistemą ir iš dalies keičiančią Tarybos direktyvą 92/42/EEB bei Europos Parlamento ir Tarybos direktyvas 96/57/EB ir 2000/55/EB (1), ypač jos 18 straipsnį,
   kadangi:

               (1)

               Pagal Direktyvos 2005/32/EB 18 straipsnį Komisija, vykdydama savo veiklą, dėl kiekvienos įgyvendinimo priemonės užtikrina subalansuotą valstybių narių atstovų ir suinteresuotųjų šalių dalyvavimą.

               (2)

               Direktyvoje 2005/32/EB numatyta, kad šios šalys posėdžiauja konsultacijų forume. Dėl to būtina apibrėžti konsultacijų forumo užduotis bei struktūrą.

               (3)

               Konsultacijų forumas turėtų padėti Komisijai sudaryti darbo planą, padėti apibrėžti ir persvarstyti įgyvendinimo priemones, tirti nustatytų rinkos stebėjimo priemonių veiksmingumą ir įvertinti savanoriškus susitarimus bei kitas savireguliacijos priemones.

               (4)

               Konsultacijų forumą turėtų sudaryti valstybių narių atstovai ir su nagrinėjamu gaminiu ar gaminių grupe susijusios suinteresuotosios šalys, pavyzdžiui, pramonininkai, įskaitant MVĮ bei amatų pramonę, profsąjungos, prekybininkai, mažmenininkai, importuotojai, aplinkosaugos grupės ir vartotojų organizacijos.

               (5)

               Nepažeidžiant saugumo taisyklių, kurių tekstas Sprendimu 2001/844/EB, EAPB, Euratomas (2) pridedamas prie Komisijos darbo tvarkos taisyklių kaip jų priedas, reikėtų nustatyti konsultacijų forumo nariams taikomas informacijos atskleidimo taisykles.

               (6)

               Konsultacijų forumo narių asmens duomenys turėtų būti tvarkomi laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (3),

         NUSPRENDĖ:
   1 straipsnis
   Užduotys
   Ekologinio projektavimo konsultacijų forumo (toliau – forumas) narių užduotis – teikti nuomones dėl Direktyvoje 2005/32/EB 16 straipsnio 1 dalyje nurodyto darbo plano rengimo bei pakeitimo ir patarti Komisijai su Direktyvos 2005/32/EB įgyvendinimu susijusiais klausimais, kaip tai numatyta jos 16 straipsnio 2 dalyje, 18 ir 23 straipsniuose.
   2 straipsnis
   Konsultavimas
   Komisija gali konsultuotis su forumu visais su Direktyvos 2005/32/EB įgyvendinimu susijusiais klausimais.
   3 straipsnis
   Nariai
   1.   Forumo narius skiria Komisija iš su nagrinėjamu gaminiu arba gaminių grupe susijusių suinteresuotųjų šalių, atsakiusių į kvietimą teikti paraiškas.
   2.   Forumą sudaro ne daugiau kaip 60 narių:

               a)

               po vieną kiekvienos valstybės narės atstovą,

               b)

               po vieną kiekvienos Europos ekonominės erdvės valstybės narės atstovą,

               c)

               ne daugiau kaip 30 Direktyvos 2005/32/EB 18 straipsnyje nurodytų suinteresuotųjų šalių atstovų.

         3.   Kiekvienas narys skiria jam forumo posėdžiuose atstovaujantį asmenį, remdamasis jo(-s) kompetencija ir nagrinėjamos srities patirtimi.
   4.   Forumo nariai skiriami 3 metų atnaujinamai kadencijai ir lieka nariais tol, kol jie pakeičiami pagal 3 dalies nuostatas arba baigiasi jų kadencija.
   5.   Nariai gali būti pakeisti kitais nariais likusiam kadencijos laikui jeigu:

               a)

               narys atsistatydina,

               b)

               narys nebegali veiksmingai dalyvauti forumo posėdžiuose,

               c)

               narys nesilaiko Sutarties 287 straipsnio.

         6.   Narių sąrašas ir visi tolesni sąrašo pakeitimai skelbiami Įmonių ir pramonės generalinio direktorato bei Energetikos ir transporto generalinio direktorato interneto svetainėje ir Komisijos ekspertų grupių registre.
   4 straipsnis
   Veikla
   1.   Forumui pirmininkauja Komisijos atstovas.
   2.   Pirmininkui pritarus, konkretiems klausimams nagrinėti gali būti sudaromi pogrupiai, kurių įgaliojimus nustato forumas. Tokie pogrupiai baigia veiklą, kai tik įvykdo jiems pavestą užduotį.
   3.   Pirmininkas gali prašyti ekspertų ar stebėtojų, kurių specifinė kompetencija yra susijusi su darbotvarkėje numatytu klausimu, dalyvauti forumo ar pogrupio posėdžiuose, jei tai yra būtina arba naudinga.
   4.   Dalyvaujant forumo arba pogrupio posėdžiuose gauta informacija neatskleidžiama, jei, Komisijos nuomone, tokia informacija yra susijusi su konfidencialiais klausimais.
   5.   Forumas ir jo pogrupiai paprastai renkasi Komisijos patalpose laikydamiesi jos nustatytų procedūrų ir tvarkaraščio. Komisija teikia sekretoriato paslaugas. Forumo ir jos pogrupių posėdžiuose gali dalyvauti kiti jų veikla suinteresuoti Komisijos pareigūnai.
   6.   Forumo darbo tvarkos taisyklės yra išdėstytos priede.
   7.   Komisija gali skelbti arba įkelti į interneto svetainę visas forumo sudarytas santraukas, išvadas ar dalines išvadas arba darbinius dokumentus atitinkamo dokumento originalo kalba.
   5 straipsnis
   Išlaidų kompensavimas
   Komisija kompensuoja vieno valstybės narės atstovo ir dalyvauti forumo veikloje pagal 4 straipsnio 3 dalį kviestų techninių ekspertų kelionės ir prireikus pragyvenimo išlaidas, vadovaudamasi Komisijos taisyklėmis dėl išorės ekspertų išlaidų kompensavimo.
   Forumo nariams, ekspertams ir stebėtojams už jų teikiamas paslaugas neatlyginama.
   Posėdžių išlaidos apmokamos neviršijant metinio biudžeto, kurį forumui skiria atsakingas Komisijos departamentas.

      Priimta Briuselyje, 2008 m. birželio 30 d.

            Komisijos vardu

         Günter VERHEUGEN

            Pirmininko pavaduotojas

      (1)  OL L 191, 2005 7 22, p. 29. Direktyva su pakeitimais, padarytais Direktyva 2008/28/EB (OL L 81, 2008 3 20, p. 48).

      (2)  OL L 317, 2001 12 3, p. 1. Sprendimas su paskutiniais pakeitimais, padarytais Sprendimu 2006/548/EB, Euratomas (OL L 215, 2006 8 5, p. 38).

      (3)  OL L 8, 2001 1 12, p. 1.

      PRIEDAS

         Ekologinio projektavimo konsultacijų forumo darbo tvarkos taisyklės
         EUROPOS BENDRIJŲ KOMISIJA,
         Atsižvelgdama į Direktyvą 2005/32/EB, ypač į jos 18 straipsnį,
         atsižvelgdama į Komisijos paskelbtas standartines darbo tvarkos taisykles,
         PRIĖMĖ ŠIAS DARBO TVARKOS TAISYKLES:
         1 straipsnis
         Komiteto posėdžio šaukimas
         1.   Forumo posėdžius šaukia pirmininkas.
         2.   Kartu jungtiniai su kitomis grupėmis forumo posėdžiai gali būti šaukiami, siekiant apsvarstyti klausimus, priklausančius jų atsakomybės sričiai.
         2 straipsnis
         Darbotvarkė
         1.   Pirmininkas sudaro darbotvarkę ir ją pateikia forumui.
         2.   Darbotvarkėje atskiriama:

                     a)

                     konsultacijos su forumo suinteresuotosiomis šalimis dėl:

                                 —

                                 darbo plano sudarymo ir pakeitimo, laikantis Direktyvos 2005/32/EB 16 straipsnio 1 dalies,

                                 —

                                 įgyvendinimo priemonių apibrėžimo ir persvarstymo, laikantis Direktyvos 2005/32/EB 16 straipsnio 2 dalies ir 18 straipsnio,

                                 —

                                 nustatytų rinkos stebėjimo priemonių veiksmingumo tyrimo, laikantis Direktyvos 2005/32/EB 18 straipsnio,

                                 —

                                 savanoriškų susitarimų ir kitų savireguliacijos priemonių vertinimo, laikantis Direktyvos 2005/32/EB 18 straipsnio,

                                 —

                                 šios direktyvos ir jos įgyvendinimo priemonių veiksmingumo, jose nustatytų ribinių dydžių, rinkos stebėjimo mechanizmų ir kiekvieno su jais susijusio savireguliacijos atvejo peržiūros, laikantis Direktyvos 2005/32/EB 23 straipsnio;

                     b)

                     kiti klausimai, skirti forumui susipažinti arba paprasčiausiai pasidalyti nuomonėmis, pateikti pirmininko iniciatyva arba rašytiniu forumo nario prašymu, pirmininkui sutikus.

               3.   Forumas priima darbotvarkę posėdžio pradžioje.
         3 straipsnis
         Dokumentų perdavimas forumo nariams
         1.   Kaip numatyta, pirmininkas išsiunčia forumo nariams kvietimą į posėdį, darbotvarkę ir darbinius dokumentus, dėl kurių prašoma forumo suinteresuotųjų šalių nuomonės, ir kitus darbinius dokumentus, laikantis 12 straipsnio 2 dalies ne vėliau kaip prieš 1 mėnesį iki posėdžio.
         2.   Forumo nariai pirmininkui gali pateikti papildomus darbinius dokumentus ir rašytinius pareiškimus ne vėliau kaip prieš vieną savaitę iki posėdžio. Tokie dokumentai juos gavus iš karto perduodami forumo nariams.
         3.   Skubiais atvejais pirmininkas forumo nario prašymu arba savo iniciatyva gali sutrumpinti pirmoje ir antroje pastraipose nurodytą pateikimo laikotarpį iki penkių kalendorinių dienų prieš posėdį.
         4.   Pirmininkas gali nuspręsti forumo narėmis nesančių suinteresuotųjų šalių parengtus ir pateiktus dokumentus pateikti kaip forumo darbinius dokumentus.
         4 straipsnis
         Forumo nuomonės
         1.   Pirmininkas užrašo valstybių narių atstovų ir kitų forumo suinteresuotųjų šalių pareikštas nuomones.
         2.   Valstybių narių atstovų ir kitų forumo suinteresuotųjų šalių nuomonės gali būti pateikiamos rašytiniuose pareiškimuose, laikantis 3 straipsnio.
         3.   Papildomi rašytiniai pareiškimai apie forumo diskusijas gali būti pateikiami per tris savaites nuo posėdžio dienos.
         4.   Jei būtina, gali būti taikoma 8 straipsnyje nustatyta rašytinė procedūra.
         5 straipsnis
         Atstovavimas
         1.   Siekdamas užtikrinti tolygų susijusių suinteresuotųjų šalių dalyvavimą kiekvienoje svarstomų produktų grupėje, į tam tikrus posėdžius aptarti konkrečių darbotvarkės klausimų pirmininkas gali pakviesti forumo narėmis nesančias suinteresuotąsias šalis.
         2.   Kiekvienas forumo narys skiria jam forumo posėdžiuose atstovaujantį asmenį ir apie tai informuoja pirmininką. Pirmininkui leidus, paskirtuosius atstovus atitinkamo nario sąskaita gali lydėti ekspertai. Nariai bent prieš dvi savaites iki posėdžio dienos praneša pirmininkui apie pageidaujamus, jų atstovus lydėsiančius, ekspertus. Jei pirmininkas bent prieš vieną savaitę iki posėdžio pradžios nepaprieštarauja dėl eksperto dalyvavimo, manoma, kad leidimas suteiktas.
         3.   Narys gali atstovauti kitiems nariams. Prieš posėdį atstovaujantis narys pirmininkui pateikia rašytinį atstovaujamųjų narių sutikimo įrodymą.
         4.   Nariai užtikrina, kad jų atstovaujamos suinteresuotosios šalys būtų tinkamai informuotos apie forumo diskusijas.
         5.   Nariai tinkamai konsultuojasi su jo atstovaujamomis suinteresuotosiomis šalimis ir priima atstovavimo nuomones.
         6 straipsnis
         Pogrupiai
         Konkretiems klausimams nagrinėti pirmininkas gali sudaryti pogrupius. Pogrupiams pirmininkauja Komisijos atstovas. Pogrupiai forumui pateikia ataskaitą. Ataskaitai pateikti jie gali paskirti pranešėją.
         7 straipsnis
         Trečiųjų šalių priėmimas
         Pirmininkas gali nuspręsti į posėdį pakviesti trečiąsias šalis ir ekspertus pasisakyti konkrečiais klausimais.
         8 straipsnis
         Rašytinė procedūra
         1.   Prireikus valstybės narės ir forumo suinteresuotosios šalys gali pareikšti nuomones taikydamos rašytinę procedūrą. Taikydamas rašytinę procedūrą pirmininkas forumo nariams išsiunčia darbinius dokumentus, dėl kurių prašoma pateikti valstybių narių ir kitų forumo suinteresuotųjų šalių nuomones, laikantis 12 straipsnio 2 dalies. Pastabų teikimo laikotarpis negali būti trumpesnis nei 14 kalendorinių dienų ir ilgesnis nei 1 mėnuo.
         2.   Skubos atvejais taikomas 3 straipsnio 3 dalyje numatytas laikotarpis.
         9 straipsnis
         Sekretoriatas
         Komisija teikia forumo sekretoriato paslaugą.
         10 straipsnis
         Posėdžių protokolas
         1.   Kiekvieno posėdžio protokolai, ypač nuomonės dėl Komisijos tarnybų paruoštų darbinių dokumentų, nurodytų 2 straipsnio 2 dalies a punkte ir, jei reikia, nuomonės dėl 2 straipsnio 2 dalies b punkte nurodytų klausimų, parengiami prižiūrint pirmininkui. Pagal 4 straipsnį gautų susijusių rašytinių pareiškimų sąrašas pateikiamas atskirame priede. Protokolai forumo nariams ir posėdyje dalyvavusiems nenariams išsiunčiami per vieną mėnesį.
         2.   Forumo nariai bet kokias rašytines pastabas dėl protokolų išsiunčia pirmininkui per dvi savaites. Apie tokias pastabas yra pranešama forumui. Iškilus nesutarimams, forumas aptaria siūlomą pakeitimą. Nepasiekus susitarimo, toks pakeitimas pateikiamas protokolo priede.
         11 straipsnis
         Dalyvių sąrašas
         Kiekviename susirinkime pirmininkas sudaro dalyvių sąrašą, kuriame nurodoma kiekvieno dalyvio pavardė, organizacija, kuriai jis priklauso, ir prireikus suinteresuotoji šalis, kuriai jis atstovauja.
         12 straipsnis
         Korespondencija
         1.   Korespondencija forumui elektroninėmis priemonėmis siunčiama į Komisiją ir adresuojama grupės pirmininkui.
         2.   Forumo nariams skirta korespondencija siunčiama nariams elektroninėmis priemonėmis. Nariai nurodo asmenį(-is) ryšiams, kuriam (-iems) būtų siunčiama korespondencija ir apie tai raštu informuoja pirmininką.
         13 straipsnis
         Asmens duomenų apsauga
         Įgyvendinant šias darbo tvarkos taisykles asmens duomenys tvarkomi laikantis Reglamento (EB) Nr. 45/2001.


title: 2012/442/ES: 2012 m. liepos 24 d. Tarybos sprendimas dėl pozicijos, kurios Europos Sąjunga turi laikytis EEE jungtiniame komitete dėl EEE susitarimo II priedo (Techniniai reglamentai, standartai, tyrimai ir sertifikavimas) pakeitimo

text:
28.7.2012

               LT

               Europos Sąjungos oficialusis leidinys

               L 202/1

         TARYBOS SPRENDIMAS
   2012 m. liepos 24 d.
   dėl pozicijos, kurios Europos Sąjunga turi laikytis EEE jungtiniame komitete dėl EEE susitarimo II priedo (Techniniai reglamentai, standartai, tyrimai ir sertifikavimas) pakeitimo
   (2012/442/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnio 2 dalį ir 168 straipsnio 4 dalies b punktą kartu su 218 straipsnio 9 dalimi,
   atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos (1), ypač į jo 1 straipsnio 3 dalį,
   atsižvelgdama į Europos Komisijos pasiūlymą,
   kadangi:

               (1)

               Europos ekonominės erdvės susitarimas (2) (EEE susitarimas) įsigaliojo 1994 m. sausio 1 d.;

               (2)

               pagal EEE susitarimo 98 straipsnį EEE jungtinis komitetas gali nuspręsti, be kita ko, pakeisti EEE susitarimo II priedą;

               (3)

               EEE susitarimo II priede išdėstytos su techniniais reglamentais, standartais, tyrimais ir sertifikavimu susijusios nuostatos ir priemonės;

               (4)

               į EEE susitarimą turi būti įtrauktas 2011 m. gruodžio 7 d. Komisijos įgyvendinimo reglamentas (ES) Nr. 1274/2011 dėl 2012 m., 2013 m. ir 2014 m. suderintos daugiametės Sąjungos kontrolės programos, skirtos užtikrinti, kad nebūtų viršijama didžiausia leidžiamoji pesticidų likučių koncentracija augaliniuose ir gyvūniniuose maisto produktuose bei ant jų, ir įvertinti pesticidų likučių poveikį vartotojams (3);

               (5)

               į EEE susitarimą buvo įtrauktas 2008 m. gruodžio 5 d. Komisijos reglamentas (EB) Nr. 1213/2008 dėl 2009 m., 2010 m. ir 2011 m. suderintos daugiametės Bendrijos kontrolės programos, kuria siekiama užtikrinti, kad būtų neviršijama didžiausia leidžiamoji pesticidų liekanų koncentracija augaliniuose ir gyvūniniuose produktuose bei ant jų, ir siekiama įvertinti jų poveikį vartotojams (4), su tam tikromis adaptacijomis EEE ELPA valstybėms;

               (6)

               kadangi Reglamentas (EB) Nr. 1213/2008 buvo panaikintas, todėl turėtų būti panaikintas išbrauktas iš EEE susitarimo, ir tos pritaikytos nuostatos turėtų būti įtvirtintos Reglamente (ES) Nr. 1274/2011. Jos susijusios su pesticidų skaičiumi, kurį turi stebėti Islandija, ir kiekvieno produkto imtinų ir analizuotinų mėginių skaičiumi Islandijoje ir Norvegijoje, ir jomis pirmiausia atsižvelgiama į ribotus Islandijos laboratorijų pajėgumus;

               (7)

               todėl EEE susitarimo II priedas turėtų būti atitinkamai iš dalies pakeistas;

               (8)

               Sąjungos pozicija EEE jungtiniame komitete turėtų būti grindžiama pridedamu sprendimo projektu,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Europos Sąjunga turi laikytis EEE jungtiniame komitete dėl EEE susitarimo II priedo (Techniniai reglamentai, standartai, tyrimai ir sertifikavimas) pakeitimo, grindžiama prie šio sprendimo pridedamu EEE jungtinio komiteto sprendimo projektu.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. liepos 24 d.

            Tarybos vardu

            Pirmininkas

         A. D. MAVROYIANNIS

      (1)  OL L 305, 1994 11 30, p. 6.

      (2)  OL L 1, 1994 1 3, p. 3.

      (3)  OL L 325, 2011 12 8, p. 24.

      (4)  OL L 328, 2008 12 6, p. 9.

      PROJEKTAS
      EEE JUNGTINIO KOMITETO SPRENDIMAS
      Nr. …/…
      … m. … … d.
      kuriuo iš dalies keičiamas EEE susitarimo II priedas (Techniniai reglamentai, standartai, tyrimai ir sertifikavimas)
      EEE JUNGTINIS KOMITETAS,
      atsižvelgdamas į Europos ekonominės erdvės susitarimą (toliau – EEE susitarimas) su pakeitimais, padarytais Europos ekonominės erdvės susitarimą patikslinančiu protokolu, ypač į šio Susitarimo 98 straipsnį,
      kadangi:

                  (1)

                  Susitarimo II priedas buvo iš dalies pakeistas … m. … … d. EEE jungtinio komiteto sprendimu Nr. …/… (1);

                  (2)

                  į EEE susitarimą turi būti įtrauktas 2011 m. gruodžio 7 d. Komisijos įgyvendinimo reglamentas (ES) Nr. 1274/2011 dėl 2012 m., 2013 m. ir 2014 m. suderintos daugiametės Sąjungos kontrolės programos, skirtos užtikrinti, kad nebūtų viršijama didžiausia leidžiamoji pesticidų likučių koncentracija augaliniuose ir gyvūniniuose maisto produktuose bei ant jų, ir įvertinti pesticidų likučių poveikį vartotojams (2);

                  (3)

                  į EEE susitarimą įtrauktas 2008 m. gruodžio 5 d. Komisijos reglamentas (EB) Nr. 1213/2008 dėl 2009 m., 2010 m. ir 2011 m. suderintos daugiametės Bendrijos kontrolės programos, kuria siekiama užtikrinti, kad būtų neviršijama didžiausia leidžiamoji pesticidų liekanų koncentracija augaliniuose ir gyvūniniuose produktuose bei ant jų, ir siekiama įvertinti jų poveikį vartotojams (3) panaikintas Europos Sąjungoje, todėl turėtų būti išbrauktas iš EEE susitarimo;

                  (4)

                  šis sprendimas susijęs su teisės aktais dėl maisto produktų. Teisės aktai dėl maisto produktų netaikomi Lichtenšteinui tol, kol jam taikomas Europos bendrijos ir Šveicarijos Konfederacijos susitarimas dėl prekybos žemės ūkio produktais, kaip nustatyta EEE susitarimo II priedo XII skyriaus įžangoje. Todėl šis sprendimas netaikomas Lichtenšteinui,

            PRIĖMĖ ŠĮ SPRENDIMĄ:
      1 straipsnis
      EEE susitarimo II priedo XII skyrius iš dalies keičiamas taip:

                  1.

                  54zzzzb punkto (Komisijos reglamentas (EB) Nr. 1213/2008) tekstas išbraukiamas.

                  2.

                  Po 65 punkto (Komisijos reglamentas (ES) Nr. 1171/2011) įterpiama:

                              „66.

                                 32011 R 1274: 2011 m. gruodžio 7 d. Komisijos įgyvendinimo reglamentas (ES) Nr. 1274/2011 dėl 2012 m., 2013 m. ir 2014 m. suderintos daugiametės Sąjungos kontrolės programos, skirtos užtikrinti, kad nebūtų viršijama didžiausia leidžiamoji pesticidų likučių koncentracija augaliniuose ir gyvūniniuose maisto produktuose bei ant jų, ir įvertinti pesticidų likučių poveikį vartotojams (OL L 325, 2011 12 8, p. 24).

                        Reglamento nuostatos šio Susitarimo tikslais pritaikomos taip:

                              1.

                              1 straipsnis papildomas taip:
                              „2012 m., 2013 m. ir 2014 m. Islandija gali toliau imti ir analizuoti to paties 61 pesticido, kurie rinkoje esančiuose maisto produktuose buvo stebimi 2011 m., mėginius.“

                              2.

                              II priedo 5 punktas papildomas taip:

                                          „IS

                                          12 (*)
                                          15 (**)

                                          NO

                                          12 (*)
                                          15 (**)“ “

            2 straipsnis

         Europos Sąjungos oficialiojo leidinio EEE priede skelbtinas Reglamento (ES) Nr. 1274/2011 tekstas islandų ir norvegų kalbomis yra autentiškas.
      3 straipsnis
      Šis sprendimas įsigalioja …, jei EEE jungtiniam komitetui pateikti visi pranešimai pagal EEE susitarimo 103 straipsnio 1 dalį (4).
      4 straipsnis
      Šis sprendimas skelbiamas Europos Sąjungos oficialiojo leidinio EEE dalyje ir EEE priede.

         Priimta Briuselyje …

               EEE jungtinio komiteto vardu

               Pirmininkas

               EEE jungtinio komiteto sekretoriai

         (1)  OL L …

         (2)  OL L 325, 2011 12 8, p. 24.

         (3)  OL L 328, 2008 12 6, p. 9.

         (4)  [Konstitucinių reikalavimų nenurodyta.] [Konstituciniai reikalavimai nurodyti.]


title: 2012/536/ES: 2012 m. rugsėjo 12 d. Europos Parlamento ir Tarybos sprendimas dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Ispanijos paraiška „EGF/2011/017 ES/Aragón, statyba“ )

text:
4.10.2012

               LT

               Europos Sąjungos oficialusis leidinys

               L 269/7

         EUROPOS PARLAMENTO IR TARYBOS SPRENDIMAS
   2012 m. rugsėjo 12 d.
   dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Ispanijos paraiška „EGF/2011/017 ES/Aragón, statyba“)
   (2012/536/ES)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (1), ypač į jo 28 punktą,
   atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą (2), ypač į jo 12 straipsnio 3 dalį,
   atsižvelgdami į Europos Komisijos pasiūlymą,
   kadangi:

               (1)

               Europos prisitaikymo prie globalizacijos padarinių fondas (toliau – EGF) įsteigtas teikti papildomą paramą darbuotojams, atleistiems iš darbo dėl su globalizacija susijusių esminių pasaulio prekybos sistemos struktūrinių pokyčių, ir padėti jiems vėl integruotis į darbo rinką;

               (2)

               EGF taikymo sritis buvo išplėsta – nuo 2009 m. gegužės 1 d. iki 2011 m. gruodžio 30 d. galima teikti paramos darbuotojams, atleistiems iš darbo dėl tiesioginio pasaulinės finansų ir ekonomikos krizės poveikio, paraiškas;

               (3)

               2006 m. gegužės 17 d. tarpinstituciniame susitarime numatyta galimybė mobilizuoti EGF lėšas, neviršijant viršutinės metinės 500 mln. EUR ribos;

               (4)

               2011 m. gruodžio 28 d. Ispanija pateikė paraišką mobilizuoti EGF lėšas dėl darbuotojų atleidimo iš 377 įmonių, vykdančių NACE 2 red. 41 skyriaus (Pastatų statyba) veiklą Aragono (ES24) NUTS II regione ir iki 2012 m. kovo 23 d. ją papildė išsamesne informacija. Ši paraiška atitinka finansinei paramai taikomus reikalavimus, kaip nustatyta Reglamento (EB) Nr. 1927/2006 10 straipsnyje. Todėl Komisija siūlo mobilizuoti 1 300 000 EUR sumą;

               (5)

               todėl EGF lėšos turėtų būti mobilizuotos finansinei paramai pagal Ispanijos pateiktą paraišką suteikti,

         PRIĖMĖ ŠĮ SPRENDIMĄ:
   1 straipsnis
   2012 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 1 300 000 EUR įsipareigojimų ir mokėjimų asignavimų sumą.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Strasbūre 2012 m. rugsėjo 12 d.

            Europos Parlamento vardu

            Pirmininkas

         M. SCHULZ

            Tarybos vardu

            Pirmininkas

         A. D. MAVROYIANNIS

      (1)  OL C 139, 2006 6 14, p. 1.

      (2)  OL L 406, 2006 12 30, p. 1.